PAGE  

БЕЛАРУСКІ ДЗЯРЖАЎНЫ УНІВЕРСІТЭТ

ФІЛАЛАГІЧНЫ ФАКУЛЬТЭТ

Кафедра славянскіх літаратур

ВОСТРЫКАВА А. У.

ХМЯЛЬНІЦКІ М. М.

ВУЧЭБНА-МЕТАДЫЧНЫ ДАПАМОЖНІК

«ПОЛЬСКАЯ І ЧЭШСКАЯ ПАЭЗІЯ

ПАМЕЖЖА ХІХ-ХХ СТАГОДДЗЯЎ»

(ЧАСТКА І)

Для студэнтаў спецыяльнасці

D 21 05 03 “Славянская філалогія”

МІНСК

2003

УДК 

ББК 
В

А ў т а р ы– с к л а д а л ь н і к і

А. У. Вострыкава,

М. М. Хмяльніцкі

Р э ц э н з е н т 

доктар філалагічных навук, прафесар І. В. Шаблоўская

Рэкамендавана на пасяджэнні Вучонага савета

філалагічнага факультэта 23 чэрвеня 2003 г.

пратакол № 5

Вучэбна-метадычны дапаможнік «Польская і чэшская паэзія памежжа ХІХ-ХХ стагоддзяў» / Аўт-склад. А.У.Вострыкава, М.М.Хмяльніцкі—Мн.:БДУ, 2003.—58 с.
У прапанаваным выданні змешчаны метадычныя рэкамендацыі, уводзіны ў пазначаныя тэмы, тэматыка рэфератаў і курсавых работ, спісы асноўнай і дадатковай літаратуры па гісторыі польскай і чэшскай паэзіі памежжа ХІХ-ХХ стагоддзяў. 

Вучэбна-метадычны дапаможнік разлічаны на студэнтаў славянскага аддзялення філалагічнага факультэта і адрасаваны тым, хто вывучае чэшскую і польскую мовы і літаратуры. Адначасова яны могуць зацікавіць студэнтаў іншых спецыяльнасцяў.

Вучэбна-метадычны дапаможнік прадугледжвае засваенне студэнтамі асноўных тэм, авалоданне ведамі, якія тычацца культурнага кантэксту названага перыяду чэшскай літаратуры, літаратурных кірункаў і стыляў, творчасці найбольш значных пісьменнікаў, умення вылучаць праблематыку і характарызаваць паэтыку мастацкіх твораў. Прапаноўваюцца заданні па перакладу мастацкіх тэкстаў з мовы арыгінала на родную мову (падрадковы і літаратурны варыянты перакладу) і аналізу асобных вершаў.

УСТУП

Вучэбны дапаможнік прызначецца студэнтам аддзялення славянскіх моў і літаратур філалагічнага факультэта Беларускага дзяржаўнага універсітэта і з’яўляецца лагічным працягам праблем і пытанняў, якія асвятляюцца на лекцыях, семінарскіх занятках па дадзенаму перыяду.

Дапаможнік мае на мэце паглыбленне літаратуразнаўчай кампетэнцыі студэнтаў, іх практычных уменняў і навыкаў па шматаспектнаму аналізу лірычнага твора. Ставіцца задача як мага шырэй прадставіць лепшых паэтаў к. XIX – пач. XX стагоддзяў, а таксама вяршынныя творы чэшскай і польскай паэзіі з улікам іх ідэйнай, мастацкай, эстэтычнай вартасці, разнастайнасці тэматыкі, жанравых форм, вобразна-выяўленчых сродкаў, стылёвых асаблівасцей.

У дапаможніку прысутнічае параўнальны спосаб прэзентацыі вучэбнага матэрыялу, які прадугледжвае супастаўленне блізкіх або кантрастных па змесце і форме літаратурных з’яў. Змест і структура выдання прадугледжвае ўзмацненне ролі самастойнага абагульнення і засваення студэнтамі асаблівасцей лірычнага твора, вывучэнне і аналіз розных інтэрпрэтацый  у крытычнай літаратуры.

Дапаможнік уключае дыдактычны і практычны матэрыял па розных аспектах заяўленай тэмы, які павінен дапамагчы студэнтам пры самастойнай падрыхтоўцы да таго ці іншага пытання, пры даследчай рабоце параўнальнага характару. Падбор аўтараў і твораў адлюстроўвае галоўныя тэндэнцыі ў паэзіі польскай і чэшскай літаратуры, дазваляе разгледзець праблемы ў іх мастацка-эстэтычнай, стылёвай непаўторнасці. 

Кожны з прапанаваных раздзелаў дапаможніка схіляе студэнтаў да сталай метадалагічнай рэфлексіі, да творчага падыходу ў разглядзе таго ці іншага пытання.

Асноўныя тэндэнцыі ў развіцці польскай і чэшскай паэзіі памежжа ХІХ-ХХ стагоддзяў

Рубеж XIX-XX стагоддзяў у гісторыі польскай і чэшскай літаратур займае асаблівае месца. Гэта складаны і адначасова вельмі плённы перыяд у духоўных і эстэтычных пошуках пісьменнікаў Цэнтральнай і Усходняй Еўропы, які быў інспіраваны як павевамі з Захаду, так і ўласнымі нацыянальна-рэгіянальнымі асаблівасцямі развіцця. Назіраюцца прамысловы пераварот, рэзкія змены ў сацыяльна-палітычным ладзе еўрапейскіх краін, інтэнсіўнасць развіцця культурнага жыцця, ажыўленне мастацтва ва ўсіх яго аспектах і праявах. Як вядома, у гэты перыяд у розных кутках Еўропы з’яўляюцца маніфесты разнастайных творчых груп, мастацкія творы з выразным філасофскім струменем, якія, чуйна адрэагаваўшы на імпульсы пераходнага часу, сігналізавалі аб пачатку новага этапа ў гісторыі сваіх краін і іх культуры, аб наспелай неабходнасці пераацэнкі звыклых поглядаў на мастацтва, грамадства і асобу. Літаратура станавілася ўсё больш і выразней антрапацэнтрычнай. 

У гэты перыяд працягваецца плённае, “паскоранае” (Г.Гачаў) літаратурнае развіццё ў славянскіх краінах, актыўна ўспрымаюцца новыя мастацкія імпульсы; рэгіёны становяцца больш адкрытымі, уліваючыся як арганічнае цэлае ў сістэму агульнаеўрапейскага літаратурнага працэсу, заяўляючы пра сябе ярка, індывідуальна, сучасна. Гэта пара збліжэння мастацтва з навейшымі філасофскімі канцэпцыямі, якія давалі прастору эмацыянальна-духоўнай сферы, інтуітыўнаму пачатку, інтэлектуальна насычалі літаратуру. Такія тэндэнцыі прывялі да з’яўлення новай формы мыслення, новай эстэтыкі, новага мастацтва, якія ўключалі ў сябе мноства разнастайных мастацкіх напрамкаў і якія даволі ўмоўна былі названы крытыкамі “мадэрнізмам”. Гэта перыяд можна ахарактарызаваць і як час “змены праўд”(М.М. Бахцін).

Літаратурныя плыні, якія ўвайшлі ў гісторыю пад тэрмінам “мадэрн” ці “мадэрна”, узніклі ў большасці славянскіх літаратур у канцы 80-ых – пач. 90-ых 19 стагоддзя. Яны ўяўляюць сабой такі шырокі кангламерат разнастайных тэндэнцый, што іх характарызуюць апісальна. Тэрмін “мадэрн” узнікаў і ўнутры саміх літаратур, зыходзячы ад удзельнікаў руху, і ўводзіўся гісторыкамі літаратур у працэсе рэтраспектыўнага аналізу. Так, “чэшскай мадэрнай” назваў сваіх малодшых сучаснікаў Я.Врхліцкі, укладваючы ў гэта паняцце іранічны сэнс. Маладыя паэты, празаікі, крытыкі з выклікам падхапілі гэта азначэнне, зрабіўшы яго сваім сцягам і назваўшы праграмнае выступленне, апублікаванае ў часопісе “Rozhledy” ў 1895 г. “Маніфестам чэшскай мадэрны”. Далёка не ўсіх удзельнікаў руху задавальняў тэрмін “мадэрн”. Ф. Кс. Шальда, адзін з аўтараў чэшскага маніфеста, лічыў, як нагадваў С.Вольман, што слова гэта ні аб чым не гаворыць, з’яўляецца проста сінонімам паняццяў “новы”, “актуальны” і сутнасці руху не выражае.

За новымі тэндэнцыямі ў польскай літаратуры памежжа стагоддзяў замацавалася паняцце “Маладая Польшча”. Паэзія “Маладой Польшчы” склалася ў апошняе дзесяцігоддзе XIX ст. У гэты час адбыліся дэбюты найбольш значных паэтаў першай генерацыі акрэсленага перыяду, у прыватнасці Яна Каспровіча, К. Пшэрвы-Тэтмаера. Роля і значэнне паэзіі, асабліва лірычнай у перыяд Маладой Польшчы, былі важныя і істотныя. З яе пачыналася актывізацыя новых напрамкаў, на яе базе былі сфармуляваны іх асноўныя лозунгі. Праграмныя артыкулы з’явіліся пазней, большасць з іх – на рубяжы XIX-XX стст. У кракаўскім часопісе ў 1899 г. “Zycie” быў надрукаваны “Confitcer” Станіслава Пшыбышэўскага, а ў 1898 г. цыкл артыкулаў “Маладая Польшча” Артура Гурскага.

Памежжа 19-20 стагоддзяў у развіцці чэшскай паэзіі вызначаецца багаццем і разнастайнасцю. Гэта перыяд змены эстэтычных каштоўнасцей і пошука новых творчых даляглядаў. У паэзіі ўзнікае цэлы шэраг новых мастацкіх кірункаў і плыняў, блізкіх заходнееўрапейскаму сімвалізму, імпрэсіянізму, дэкадансу, рамантызму, неарамантызму, неакласіцызму. Чэшская паэзія становіцца вельмі шматстайнай па жанрах, плынях, стылях. Яна пачынае развівацца паралельна еўрапейскай літаратуры і яе асноўным тэндэнцыям. У літаратурным жыцці гэтага часу дзейнічалі адразу некалькі паэтычных пакаленняў: старэйшае (Я.Нэруда, С.Чэх, Я.Врхліцкі, Й.В.Сладэк, Ю.Зэер) і маладое (Ё.С. Махар, А.Сова, О.Бржэзіна, С.К.Нейман, К.Главачак, Ф.Гельнер, Ф.Шрамэк, В.Дык, К.Томан, П.Безруч і інш.). На парозе 80-90-х гг. памірае Ян Нэруда, але яго патэтычны і патрыятычны пафас значна паўплываў на маладую генерацыю паэтаў і яе адносіны да нацыянальнай традыцыі. Крытычныя артыкулы Ё.С.Махара паставілі творчасць Нэруды на амаль недасягальную вышыню для маладых літаратараў. Яшчэ адзін прадстаўнік старой паэтычнай гвардыі С.Чэх у 90-я гг. сваімі алегарычнымі “Спевамі падлетка” моцна натхняе радыкальна настроеных маладых паэтаў. Прадстаўнік люміраўскай генерацыі Я.Врхліцкі менавіта ў гэты час перажывае адраджэнне сваіх творчых сіл. Вяршынь дасягае інтымная лірыка сябра Врхліцкага Й.В.Сладэка. Праз вострую палеміку фарміруюцца адносіны маладых паэтаў да сталага пакалення ў літаратуры. Шмат ад чаго адмаўляецца моладзь у сваёй мастацкай практыцы. Толькі паэтычная спадчына Ю.Зэера, які таксама належаў да старэйшай літаратурнай генерацыі, блізкая творчай праграме паэтаў 90-х гг., асабліва тым яго прадстаўнікам, што групаваліся вакол ідэй чэшскага дэкадансу. Махар і Шальда асудзілі творчасць цэлага шэрагу пісьменнікаў старэйшага пакалення: В.Галека, Я.Врхліцкага. К.В.Райса. 

Пераважная большасць творцаў польскай і чэшскай літаратур гэтага перыяду распачынала свой шлях менавіта з паэзіі, хаця пазней выявілі свой талент у прозе ці драматургіі. У польскім літаратуразнаўстве таксама прыняты падзел паэтаў на два пакаленні. Першае – гэта пакаленне “бунту маладых”, якое супрацьпаставіла сябе эстэтычным і светапоглядным ідэалам папярэдняй эпохі і сфармулявала ці ў праграме, ці у мастацкай творчасці асновы “Маладой Польшчы”(Ян Каспровіч, К. Пшэрва-Тэтмаер, Ст. Выспяньскі, А. Ланге, М. Пшэсмыцкі). Другое – пакаленне, якое актыўна разбурала “младапольскі канон”(Леапольд Стаф, Т. Міціньскі, Бр. Астроўская, Ст. Кораб-Бжазоўскі, Б. Лесьмян). Многія з іх услед за пісьменнікамі-дэкадэнтамі ўсёй Еўропы таго часу абвяшчалі лозунгі “чыстага мастацтва”, “мастацтва дзеля мастацтва”.

Па імклівасці змен, што ахапілі польскую і чэшскую літаратуры ў дзевяностыя гады XIX стагоддзя, першае месца, бясспрэчна,  займае паэзія. Паэзія – справа у вышэйшай ступені індывідуальная, але ў ёй больш выразней, чым ў іншых жанрах літаратуры, выяўляецца феномен пакалення. Памежжа XIX і XX стагоддзяў у польскім і чэшскім прыгожым пісьменстве  пацвярджаюць дадзенае назіранне. Гэты перыяд характарызуецца своеасаблівым сінтэзам асобных плыней і жанраў, імкненнем да аб’яднання і ўзаемапранікнення: жывапіс становіцца літаратурным, літаратура арыентуецца на музыку; паэзія, дзякуючы беламу вершу, асіміліруецца з прозай, проза – з дапамогай лірычных элементаў і рытмізацыі зліваецца з паэзіяй; назіраецца экспансія лірычнай стыхіі ў драматургію і драматызацыя прозы. Эпосе, так індывідуальна і суб’ектыўна напоўненай, якая з душы чалавечай імкнулася зрабіць цэнтр і адначасова універсум існавання, найбольш адпавядала для выражэння псіхалагічнага стану і пачуццяў менавіта паэзія ва ўсёй сваёй жанравай шматстайнасці. У польскай і чэшскай паэзіі адбывалася прыкметнае пашырэнне ідэйна-мастацкага дыяпазону, актыўна ўзнікалі і засвойваліся новыя мастацкія тэндэнцыі як рэакцыя на складанасці і супярэчнасці пераходнай пары. Менавіта ў гэту эпоху зарадзіліся і развіваліся разнастайныя мастацкія тэндэнцыі, з’явы, прыкметы, якія фактычна прадвызначылі ўсю паэзію ХХ ст. 

Польскую паэзію акрэсленага перыяду можна падзяліць на два этапы. Першы (1890 – пачатак 900-х гг) адзначаны пячаткаю песімізму і індывідуалізму. Да канца дзевяностых  мадэрнісцкі бунт зжывае сябе, становіцца відавочным крызіс сімвалізму і лірычнага імпрэсіянізму. Другі перыяд працягнецца да 1918 года і характарызуецца сінкрэтызмам, рэабілітацыяй зямнога свету. Для польскіх мадэрністаў заставаліся свяшчэнымі і недатыкальнымі такія паняцці, як Радзіма, нацыя, народ, патрыятызм не знікае з паэзіі, а становіцца больш прыглушаным, прыхаваным у падтэксце. Дамінуючымі жанрамі з’яўляюцца ў паэзіі рубяжа стагоддзяў філасофская лірыка, а таксама любоўная, пейзажная, лірыка псіхалагічнага паглыблення. Лейтматывы паэтычных твораў – гэта думкі пра адзіноту, адчуванне разладу з рэчаіснасцю, неўладкаванасць мастака ў варожым яму свеце, а таксама матывы, выкліканыя расчараваннем у запаведзях папярэдняй эпохі. Паэтычная тэорыя 90-ых адмаўляе рэалістычныя прынцыпы ў паэзіі, дэкларуе свабоду творчай індывідуальнасці і ў якасці універсальнага вылучае толькі адно патрабаванне: не даваць апісання знешняга свету, а перадаваць суб’ектыўнае яго ўспрыманне мастаком, узнаўляць уражанні, выклікаць у чытача адпаведны настрой. 

На памежжы стагоддзяў па светаўспрыманню і мастацкіх праграмах і ў чэшскай літаратуры вылучаюць два перыяды: перыяд 90-х гг. (у літаратуры нават замацоўваецца тэрмін “пакаленне 90-х гг.”) і першае дзесяцігоддзе ХХ стагоддзя. 

Пакаленне 90-х гг. ў чэшскай паэзіі імкнецца паслабіць сувязь літаратуры і грамадства. Перажывае крызіс нацыянальная ідэя. Мастакі пачынаюць імкнуцца перш за ўсё да самавыражэння. У паэзіі шырока, як ніколі, сцвярджаецца індывідуальны, суб’ектыўны пачатак. Індывідуалістычная паэзія часта была звязана з ніцшэанскім культам моцнай асобы. 

Першае десяцігоддзе ХХ стагоддзя ў Чэхіі адлюстроўвае пэўную змену арыенціраў: паэзія пачынае зноў цікавіцца жыццёвымі праблемамі, на што значны ўплыў аказвае першая сусветная вайна. Прынцып індывідуалізму і дэкадэнсна-сімвалісцкае супрацьпастаўленне мастацтва і рэчаіснасці паступова вычэрпваюць сябе. Паступова паэзія набліжаецца да праблем народа, грамадскай барацьбой. У паэтычную творчасць пранікаюць зямныя рэаліі, зноў адбываецца дэмакратызацыя верша, але ўжо з улікам вопыту дэкадансна-сімвалісцкай паэзіі, як было, напрыклад, у творчасці П.Безруча, В.Дыка, К.Томана, Ф.Гельнера, Ф.Шрамэка, С.К.Неймана і некатрых іншых. Пералічаныя паэты вызначаюцца антыграмадскай пазіцыяй, адмоўным стаўленнем да ўсяго старога. За названымі літаратарамі замацавалася ў чэшскім літаратуразнаўстве паняцце “protispolečenští buřiči” (антыграмамадскія мяцежнікі, бунтары). Яны агалялі і акцэнтавалі хваробы часу і грамадства. Прынцып індывідуалізму страчвае раздзяляльную функцыю, ён не адасабляе мастака ад народа, а проста дапамагае выражаць жыццёвы вопыт паэта, тварыць без аглядак на каноны. 

Польская і чэшская паэзія к. XIX- пач XX стагоддзя характарызуецца суіснаваннем розных мастацкіх тэндэнцый і паэтык. Пра сябе заяўлялі імпрэсіянізм пачатковага перыяду, сімвалізм, які сфарміраваўся ў час уздыму Маладой Польшчы, рэалізм, які праходзіць праз увесь акрэслены перыяд, экспрэсіянізм, неакласіцызм (два апошнія асабліва актывізаваліся ў канцы этапа). Гэтыя метады, вядома, рэдка праяўляліся ў чыстым выглядзе. Часцей яны перапляталіся, суіснавалі ў творчасці адных і тых жа паэтаў. Ствараючы адметны сплаў, які звычайна называлі мадэрнісцкай лірыкай ці сімвалісцкай паэзіяй настраёвасці. Паралельна развівалася і лірыка рэалістычная, але і яна зведала ўплыў мадэрнісцкіх тэндэнцый.

Да пакалення 90-х гг. у чэшскай літаратуры далучаюць цэлы шэраг пісьменнікаў, крытыкаў і нават палітычных дзеячоў. Гэта паэтычная генерацыя замацавалася ў гісторыі літаратуры як Чэшская мадэрна. Існавала яна нядоўга, але выдала свой Маніфест у часопісе “Rozhledy” у 1895 годзе. Галоўным аўтарам Маніфеста Чэшскай Мадэрны быў паэт Ё.С.Махар і крытык Ф.Кс.Шальда. Падпісалі гэты праграмны дакумент такія чэшскія паэты, як А.Сова, О.Бржэзіна і інш. Змест Маніфеста складалі агульныя светапоглядныя пытанні, ідэі і творчыя прынцыпы. Ён меў універсальны характар і стаў не проста маніфестам новага літаратурнага кірунка, але маніфестам новай эпохі, у рамках якой суседнічалі самыя розныя плыні і стылі, адлюстраваў новую сітуацыю ў чэшскай культуры і чэшскіх землях, паказаў новыя магчымасці сучаснага мастацтва. Аўтары Маніфеста змянілі прыярытэты з грамадскага на асабістае, з нацыянальнага на індывідуальнае і стварылі перадумовы для паслаблення службова-прыкладных, утылітарных функцый літаратуры і мастацтва. Яны змагаліся за свабоду самавыражэння. Падкрэслівалася дамінуючая роля асобы ў мастацтве. Аўтары Маніфеста разумелі глыбіню сацыяльных супярэчнасцей у чэшскім грамадстве і таму заклікалі пераходзіць да крытыкі і самааналізу. Маніфест яскрава паказаў, што ў чэшскую літаратурную свядомасць праніклі ідэі інтэрнацыяналізму і касмапалітызму. Ідэйны дыяпазон чэшскай літаратуры стаў празмерана шырокім. Маніфест Чэшскай Мадэрны стымуляваў дыферэнцыяцыю літаратурнага працэсу. Вялікая роля надавалася літаратурнай крытыцы, якая менавіта на памежжы стагоддзяў вылучылася ў асобную, самастойную галіну творчай дзейнасці. Прадстаўнікі Чэшскай Мадэрны пайшлі па розных шляхах у літаратуры: Махар стаў на шлях развіцця і мадэрнізацыі рэалізму, Бржэзіна і Сова тварылі ў межах сімвалізму і дэкадансу і г. д. Т.ч. Чэшская Мадэрна была вельмі стракатай і эклектычнай па свайму эстэтычна-мастацкаму і ідэйнаму дыяпазону. 

Цікавай з’явай чэшскай паэзіі памежжа ХІХ-ХХ ст. становіцца Каталіцкая Мадэрна. Група Каталіцкай Мадэрны (1895) ўзнікла з-за раскола ў лагеры клерыкалаў. Новыя ідэі не пакінулі абыякавымі і маладых людзей у сценах семінарый. Маладыя багасловы імкнуліся абнавіць каталіцкую плынь у чэшскім мастацтве і асабліва ў чэшскай каталіцкай паэзіі. Свае прынцыпы яны дэкларавалі ў часопісах “Пад адзіным знамем” і “Новае жыццё”. Да колаў Каталіцкай мадэрны належалі С.Боўшка, Кс. Дворжак, К.Достал-Люцінаў, Ф.Скалік. Мэтай маладых клерыкалаў было змяніць танальнасць рэлігійнага мастацтва: царкву-ваіцельку ператварыць ў пяючую і прасветленую. Асаблівая ўвага акцэнтавалася на тым, што дыдактыка не з’яўляецца асноўнай мэтай паэзіі. Каталіцкая моладзь нават паспрабавала ўмяшацца ў царкоўнае жыццё, але гэтым былі вельмі незадаволены айцы царквы і ў хуткім часе групоўка распалася. Прадстаўнікі Каталіцкай Мадэрны выказалі свае адносіны і да Чэшскай Мадэрны, папракнуўшы апошнюю ў ігнараванні маральных крытэрыеў і тэм. Каталіцкая Мадэрна адмоўна ставілася і да “безыдэйнасці” дэкадансу. Самі ж паэты-католікі спрабавалі супрацьпаставіць разгубленасці. індывідуалізму і смутку бодрасць, радасць духу і агульнае брацтва людзей на хрысціянскай аснове. Некаторыя паэты з колаў Каталіцкай Мадэрны арыентаваліся на містычнае мастацтва.

Больш цэласная ў ідэйных адносінах была чэшская літаратурная групоўка дэкадэнтаў вакол часопіса “Мадэрні рэвю” (1894-1926). На чале літаратараў стаялі выдавец і рэдактар часопіса Арнашт Прохазка і паэт-сімваліст Іржы Карасэк з Львовіц. Яны таксама прадстаўлялі “пакаленне 90-х гг”, але да Маніфеста ставіліся крытычна. Лічылі яго непаслядоўным і вельмі шырокім. Самі яны арыентаваліся на французкі дэкаданс. Успрымалі яго як апошняе слова еўрапейскай культуры. Паэты з колаў “Мадэрні рэвю“ канцэнтраваліся ў сваёй творчасці на ўнутраным свеце асобы, на яго душы. Іх цікавілі ўнутраная супярэчлівасць, дыскамфорт. Яны вельмі адмоўна ставіліся да рэалізму. Іх паэзія была прасякнута пачуццямі страху, адзіноты, тугі. Яна ўводзіла чытачоў у падсвядомыя сусветы іррэальнага. У творчасці гэтых паэтаў дамінавалі матывы тлену, распаду, увядання, смерці, якая ставілася вышэй за жыццё. Паэтычная палітра паэтаў кола “Мадэрні рэвю” давала выхад настроям “канца стагоддзя”: стомленасці ад жыцця, уцёкам ад рэчаіснасці ў далёкія часы (галоўным чынам, готыкі і рэнесансу) і краіны, любоўю да рэлігійнай тэматыкі,  паталагічных з’яў жыцця і паталагічных станаў чалавечай свядомасці. Дэкакданс адыграў вялікую ролю ў адухаўленні чэшскага мастацтва і павышэнні прафесіяналізму чэшскіх літаратараў. Дэкадансны культ арыстакратызму ў чэшскай паэзіі стаў сапраўднай перашкодай пасрэднасці. Чэшскія дэкадэнты культывавалі вытанчаны стыль ў чэшскай паэзіі, выступалі супраць яе вульгарызацыі і былі арыстакратамі духу. Як і еўрапейскія сабраты па пяру, чэшскія дэкадэнты эстэтызавалі неэстэтычнае і адкрывалі нечаканыя крыніцы натхнення ў банальнай паўсядзённасці. 

Для чэшскай паэзіі пакалення 90-х гг. характэрны вольны верш у працівагу люміраўскаму правільнаму вершу. На думку маладых паэтаў, толькі белы верш быў здольны выразіць дынаміку сучаснага перыяду. Паэтычная мова новай генерацыі значна адрознівалася ад паэтычнай школы Я.Врхліцкага. Мастацкая палітра моцна ўзбагацілася вобразамі з сучаснай цывілізацыі і новымі літаратурнымі прыёмамі, што давала магчымасць выражаць складаныя псіхічныя станы і думкі. 

Спробай аб’яднання ўсіх прадстаўнікоў мадэрнісцкіх плыняў стаў арганізаваны чэшскім паэтам С.К.Нейманам часопіс “Альманах сэцэсэ” (1896).

Даволі актыўнай была, негледзячы ні на што, дзейнасць так званых чэшскіх пісьменнікаў-“рэалістаў”. Яны былі блізка звязаны з часопісамі “Час” і “Наша эпоха”. Эстэтычныя погляды “рэалістаў” прадстаўляў Т.Г.Масарык. Самым яскравым паэтам-“рэалістам” быў Ё.С.Махар. “Рэалісты” разумелі, што літаратура можа моцна ўплываць на грамадскую думку. Яны патрабавалі ад літаратуры змястоўнасці, звароту да актуальнай праблематыкаі. У пытаннях па перспектывах чэшскага культурнага развіцця гэтыя літаратары былі касмапалітамі. Эстэтычныя патрабаванні “рэалістаў” мелі сваёй асновай ідэю маральнага ўдасканальвання чалавека як галоўныга сродка ўдасканальвання грамадства. Чэшскія “рэалісты” памежжа стагоддзяў не вельмі размяжоўвалі рэалізм і натуралізм. Іх прадстаўнікі разважалі пра новы рэалізм, які будзе прынцыпова адрознівацца ад ужо існуючага. Менавіта таму для дыферэнцыяцыі ад папярэдняга літаратурнага рэалізму прадстаўнікоў гэтай плыні называюць так званымі “рэалістамі”. Масарык і літаратары-“рэалісты” шмат зрабілі для прапаганды рускай літаратуры ў Чэхіі. 

Пачынальнікам польскай імпрэсіяністычнай паэзіі быў Казімеж Тэтмаер. Ён стварыў узор пейзажнага верша настрою і ад імя ўсяго пакалення як бы здзейсніў выбар пэўнага пейзажу, дзе дамінавалі шэрыя, часцей за ўсё восеньскія, “імжыстыя”, вячэрнія фарбы. Гэты пейзаж Тэтмаер паэтычна інструментаваў, уводзячы максімальна рытмізаваны, г.зн. сілаба-танічны верш. Тэтмаер быў наватарам у польскай пейзажнай лірыцы, напісаўшы дастаткова шмат вершаў такога тыпу. Ён атрымаў вядомасць як стваральнік пейзажу Татр польскіх у паэзіі, пейзажу, які трактуецца па законах імпрэсіяністычнага жывапісу, адчувальнага да гульні свету, да каляровых нюансаў прыроды. Акрамя пейзажнай лірыкі, Тэтмаер напісаў таксама шэраг імпрэсіяністычных эратычных вершаў, якія ўзнаўляюць уражанні і адчуванні кахання, менавіта пачуццёвыя, а не духоўныя.

Побач з Тэтмаерам і пасля яго прыхільнікамі імпрэсіяністычнай паэзіі, якая выражала пачуццёвае адчуванне свету праз каларытна ўзноўлены пейзаж, былі многія паэты гэтай эпохі: Каспровіч, Стаф, Вольская, Астроўская. Знешні пейзаж, увасоблены ў колеры і ў адпаведным яму настроі, станавіўся ў такой трактоўцы эквівалентам “стану душы”, выражэннем унутранага стану суб’екта. Тут імпрэсіянізм судакранаецца з сімвалізмам, прыёмы якіх відавочна суіснавалі адзін з адным. Мірыям Пшэсмыцкі, адзін з тэарэтыкаў мадэрнізму ў Польшчы, пісаў:”Паэзія, як тварэнне ўяўлення, абапіраецца перш за ўсё на вобразы і не выносіць абстракцыі. Таму, можна сказаць, няма паэзіі без сімвала...” У младапольскай паэзіі можна вылучыць два тыпы пейзажу: а) пейзаж, вынесены ўверх, у бязмежнасць, у касмічную прастору; б) пейзаж, замкнёны ва ўнутраным свеце лірычнага “я”(унутраны пейзаж, “ландшафт” душы).

Чэшскі імпрэсіянізм (Ф.Х.Свобада, К.Чэрвенка, А.Сова, Ф.Шрамэк) у асобны кірунак не аформіўся ў чэшскай паэзіі і таму мы можам гаварыць толькі пра яго праявы ў творчасці некаторых паэтаў памежжа ХІХ-ХХ стагоддзяў. У чэшскай паэзіі імпрэсіянізм быў цесна звязаны з паэтычным рэалізмам. Аднак сферу паўсядзённасці, у адрозненне ад рэалістаў, паэты-імпрэсіяністы шукалі па-за межамі грамадства. У іх вершах дамінавалі прыродныя матывы і тэмы. На думку імпрэсіяністаў, менавіта прырода дае больш сутнасныя праявы і становіцца нават выйсцем з грамадскага жыцця, поўнага розных невырашальных праблем. Чэшскі імпрэсіянізм поўны тугі, смутных пачуццяў і настрояў. Паэты-імпрэсіяністы выражалі настроі часу, творчую атмасферу.

Сваеасблівай з’явай у чэшскай паэзіі памежжа ХІХ-ХХ ст. быў неарамантызм, які характарызуецца асуджэннем і непрыняццем рэчаіснасці, уходам ў свет мары, фантастыкі, зваротам да сюжэтаў легендарнай старажытнасці, экзотыкі. Найбольш яскрава неарамантычныя тэндэнцыя праявіліся ў паэзіі прадстаўніка старэйшага пакалення Ю.Зэера. 

Актуальнай для паэтаў “Маладой Польшчы” была праблема звароту да рамантычнай традыцыі. Трэба адзначыць, што праграмна на самым пачатку многія з іх звярталіся да спадчыны вялікіх рамантыкаў: да Славацкага, Норвіда, Міцкевіча. Прычым у розныя перыяды і ў розных плынях Маладой Польшчы можна весці гаворку аб вельмі розных прынцыпах гэтай сувязі з традыцыямі. Творчасць вялікіх рамантыкаў выконвала, з аднаго боку, ролю натхняльніка супраць рознага кшталту прыгнёту,  а з другога – на адметна зразумелыя рамантычныя традыцыі абапіраўся мадэрнісцкі індывідуалізм, мадэрнісцкі зварот да ўнутранага свету асобы, самотнай, дысгарманічнай унутрана, творцы з крэатыўным мысленнем. Рамантызм, нарэшце, быў крыніцай эстэтычных інспірацый мастацтва Маладой Польшчы ўвогуле.

Храналагічна апошняй плынню лірыкі перыяду Маладой Польшчы з’яўляецца сфармаваны на заключнай яго стадыі неакласіцызм, які звяртаўся ў сваіх праграмных дэкларацыях да вядомага класічнага адраджэнню ў Францыі, што знайшло сваё увасабленне ў творах Шарля Мараса і Жана Марэаса. Часопісы, на старонках якіх выкрышталізоўваліся тэндэнцыі польскага неакласіцызму, былі ”Ламус”, “Музейон”. Звяртаючыся да ўзораў антычнага класіцызму і класіцызму нацыянальных літаратур (асабліва перыяду Рэнесансу), класіцызм XX стагоддзя мроіў аб стварэнні літаратуры універсальнай, якая зможа аднавіць разорваныя ніткі традыцый з культурамі мінулага.

Карыфеем у польскай паэзіі класіцызму таго часу быў перш за ўсё Леапольд Стаф. Яго зборнікі дзесятых гадоў увасобілі ў яго творчай практыцы ідэал паэзіі, звернутай да выдатных твораў антычнай літаратуры, да яе ідэалаў гармоніі і універсальна зразумелай прыгажосці. Лірычны суб’ект гэтай паэзіі, які спалучае прыгажосць з дабром і праўдай, прадстаўлены тут як мудрэц і настаўнік, як падарожнік, які збірае мудрасць жыцця на розных шляхах чалавечага вопыту, на далёкіх маршрутах старажытных культур.

Намёк, цытата і рэквізіт культуры, зварот да традыцый філасофскай і мастацкай думкі мінулага выконваюць у ёй істотную ролю. Ствараецца шмат твораў, якія ўзнімаюць інтэлектуальныя матывы антычнай і рэнесанснай традыцыі. З’яўляецца абагульняючая рэфлексія, якая становіцца вынікам шматвекавой культурнай спадчыны і пэўных універсальных чалавечых ісцін. Класіцызм у такім разуменні становіцца праблемай не толькі паэтыкі, але і пэўнай філасофскай пазіцыі, пазіцыі згоды са светам, адабрэнне быцця, яго натуральнай гармоніі. З’яўляецца стаічная канцэпцыя жыцця, якая шукае шляхоў згоды з прыродай. Другое пытанне, што стафаўская канцэпцыя класіцызму была ўзбагачаная і мадэрнізаваная ў параўнанні з думкай старажытных часоў. Адсюль мастацтва ў яго разуменні павінна быць не толькі перастварэннем і наследваннем гармоніі свету прыроды, але і яго сутварцом.

Важную ролю ў фарміраванні эстэтычных праграм адыгралі, канечне, здабыткі тагачаснай Маладой Еўропы: асабліва драмы Метэрлінка, творы французскіх парнасцаў і асабліва вершы Бадлера і Верлена (творы якіх шмат перакладаліся), а таксама філасофская думка Артура Шапэнгаўэра, Фрыдрыха Ніцшэ і Джона Рэскіна (вядомага дзякуючы Аскару Уайльду). Татальнае бязвер’е выражалі ў сваіх творах многія паэты (хрэстаматыйныя вершы “Канец XIX стагоддзя” К. Тэтмаера, “паэма “Лотас” Ежы Жулаўскага, “Памерлы свет” Т. Міціньскага, “Пустата” Ст. Кораб-Бжазоўскага. “Багі памерлі” Л. Стафа і інш). Цэнтральнай становіцца думка пра смерць Бога і рэлігіі, а таксама ўстаноўленых ёй іерархій. Узнікае пачуццё безвыходнасці, адсутнасці надзеі ў чалавека. З’яўляюцца ў паэзіі гэтага этапу апакаліптычныя матывы, шматлікія бачанні “вечнага” зла свету і чалавека ў ім, адчай апошняга, звышадчуванне ім хаосу космасу. Але з яго яны імкнуцца вывесці новы свет каштоўнасцей, а паэзія, па меркаванню некаторых паэтаў, павінна стаць у будучыні своеасаблівай рэлігіяй і выконваць перш за ўсё эстэтычныя і этычныя функцыі, якія будуць спрыяць пазнанню чалавекам самога сябе і фарміраваць чалавечую індывідуальнасць. На пачатку XIX стагоддзя адчувальнай становіцца канцэпцыя чалавека актыўнага, поўнага жыццёвых сілаў, які фармуе сваю асобу самым дзейсным чынам.

Дакладнай эстэтычнай канцэпцыі сімвалізму польская эстэтычная думка канца XIX стагоддзя не выпрацавала. Сімвалісцкая семантычная структура паэтычнай мовы, заснаваная на двухпланавасці, неаднастайнасці вобраза выкарыстоўваецца ў асноўным у творах імпрэсіянісцкіх па свайму характару. Побач з гэтым можна знайсці ў лірыцы памежжа стагоддзяў і асобныя тыпова сімвалісцкія вершы, можна гаварыць пра большую ці меншую захопленасць асобных паэтаў сімвалізмам. Сімвалісцкія тэндэнцыі адыгралі таксама значную ролю ў стварэнні паэтычнага стылю, а менавіта сістэмы тыповых для эпохі мастацкіх прыёмаў, якія рэзка адрознівалі яе паэтычную лексіку ад папярэдняй паэзіі. Да вызначальных рысаў паэтычнай творчасці гэтага перыяду можна аднесці перанос абстрактных паняццяў у сферу жыццёваканкрэтнага: персаніфікацыя сімвалісцкага, ідэалістычнага паняцця душы, а таксама пачуццяў, настрою. З’ўляюцца непаўторныя эпітэты і метафары, заснаваныя на збліжэнні абстрактнага і канкрэтнага, на асацыятыўным пераносе значэнне. Пастаянна прысутныя матывы прабыцця, перасялення душ, беспрычынны метафізічны смутак. У канцы 90-ых паэзія стала выходзіць з камернага свету суб’ектыўных перажыванняў на жыццёвы прастор, стала больш актыўна звяртацца да праблем адносін асобы і грамадства

Паэзія ў разуменні сімвалістаў становіцца як бы плынню неяскравых сігналаў, гутаркай вобразных унушэнняў, якія павінен успрымаць чытач. У польскай паэзіі гэтага перыяду можна вылучыць дзве плыні: адна з містыка-ідэалістычным ухілам, прадстаўніком якой ў паэтычнай тэорыі і практыцы быў М. Пшэсмыцкі перш за ўсё. Для яго мастацтва было сродкам пранікнення ў свет ідэі, а таксама ў неспазнаныя розумам тайны быцця. І другая, якая развівалася больш за ўсё у напрамку псіхалагічным, якая імкнулася праз сімвал, праз пачуццёвыя вобразы-аналогіі адлюстраваць так часта выкарыстоўваемыя ў літаратуры гэтага перыяду хаос глыбіні унутранага свету чалавека. Асвятленне гэтай унутранай цемры, невядомага ў чалавеку і яго псіхіцы, пранікненне ў падсвядомыя сферы чалавечай свядомасці – галоўная сфера гэтай другой плыні сімвалісцкай паэзіі. Трэба адзначыць, што і пра праблемы сацыяльныя і нацыянальныя у тую эпоху было сказана менавіта мовай сімвалізму.
Крышталізацыя польскага сімвалізму – гэта кніга Каспровіча “Куст дзікай ружы”, якая ўбачыла свет у 1898 годзе. Калі Тэтмаер, стваральнік імпрэсіяністычнай лірыкі, арыентаваўся выключна на сенсуалістычнае, жывапісна-каляровае апісанне Татраў, то Каспровіч, узнаўляючы тыя ж самыя Татры і адлюстроўваючы іх каларыт, бачыць іх ужо ў катэгорыях сімвалізму. Яны выступаюць тут як яркія эквіваленты стану чалавека і яго свядомасці.

На чэшскай паэтычнай глебе памежжа ХІХ-ХХ ст. таксама яскрава расквітнеў сімвалізм. Часта ён прымаў рэлігійна-містычную афарбоўку. Самай значнай постаццю чэшскага сімвалізму быў Отакар Бржэзіна, зборнікі вершаў якога дэманструюць замену канкрэтных жывых з’яў абстрагаванымі метафізічнымі ўяўленнямі, рэлігійна-містычнымі вобразамі і сімваламі. Вядомымі чэшскімі паэтамі-сімвалістамі былі таксама Іржы Карасэк з Львовіц, Карэл Главачак і некаторыя інш. Чэшскія сімвалісты апявалі смерць, хваробу, услаўлялі Сярэднявечча. Чалавечае каханне сімвалістамі ўспрымалася як пакутлівая і змрочная драма. Вершы былі ў большасці абстрактнымі, а вобразы даволі цяжкімі для тлумачэння. Чэшскі сімвалізм пастаянна пашыраў магчымасці паэтычнага выражэння за кошт скарыстання музычных якасцяў чэшскай мовы. 

Экспрэсіянізм, наступны напрамак у польскай паэзіі таго часу, цесна звязаны з сімвалізмам, быў генетычна звернуты да рамантычнага мастацтва. У мастаціх творах ён сфарміраваўся раней, чым быў увасоблены ў праграмах. Так як і сімвалізм, экспрэсіянізм трактаваў літаратуру як мастацтва выражэння адносін чалавека да свету; ён ішоў у напрамку дэфармацыі і пазбаўлення рэальнасці карцін рэчаіснасці. Экспрэсіянізм карыстаўся пры гэтым сродкамі, эстэтычна “вострымі”, уводзіў кантрасты, не пазбягаў рознага кшталту грубасці. Прыгаданы напрамак супрацьпастаўляў сябе мастацтву верыстычнаму ў імя стварэння новай рэчаіснасці, разбурэння прычынна-выніковых і часавых сувязей у імя свабодных, алагічных канструкцый.

Востра ўсвядомлены дуалізм дабра і зла, духу і матэрыі быў зыходным пунктам у крытыцы сучаснай цывілізацыі, якая вядзе да знікнення духоўных каштоўнасцей. Былі ў экспрэсіяністаў разам з тым і амбіцыі аб’яднання, сінтазавання двух напрамкаў папярэдняга мыслення пра свет (у катэгорыях духу і матэрыі) шляхам выкарыстання вялікіх мастацкіх бачанняў, у выглядзе сімвалаў і сімультанных вобразаў.

Творам, у якім экспрэсіянізм раней за ўсё знайшоў сваё ўвасабленне, з’яўляецца кніга вершаў Тадэвуша Міціньскага “У прыцемку зорак”(1902). Творы гэтай кнігі напоўнены стыхіяй ні на што не падобных вобразаў і метафар. Уяўленне Міціньскага сягае ў сферы, далёкія ад звычайнага жыцця. У ім часта прысутнічаюць касмаганічныя вобразы падаючых метэораў, знікаючых зорак, месяцаў, камет. Дамінуе атмасфера нерэальнасці, фантастыкі, якая поўная алагічных і дэфармаваных вобразаў. Матыў крыві, пакут прысутнічае тут пастаянна.

У чэшскай літаратуры экспрэсіяністычныя тэндэнцыі праявіліся значна пазней, ужо ў перашай палове ХХ стагоддзя.

Па-ранейшаму адным з даволі папулярных жанраў у чэшскай паэзіі застаецца сацыяльная грамадзянская лірыка (Я.Нэруда, Св.Чэх, Ё.В.Сладэк). Папулярным не толькі ў старэйшага, але і ў маладога пакалення паэтаў застаецца ліра-эпічны жанр песні, які ўзнік на базе шматвекавых традыцый яшчэ ў пачатку 19 стагоддзя. Ён атрымаў сваё развіццё ў творчасці П.Безруча, С.К.Нэймана, А.Совы. Давала пра сябе ведаць адсутнасць традыцый у развіцці жанру паэмы. Паэма як жанр не памежжы стагоддзяў яшчэ не заваявала трывалых пазіцый. У пазначаны перыяд паэмы ўзнікалі, галоўным чынам, у выніку ўзмацнення сюжэтнай сувязі ўнутры паэтычных цыклаў вершаў-песень. Існавалі і гістарычныя паэмы, часта стылізаваныя пад эпас. Да жанру паэмы звярталіся Чэх, Врхліцкі, Зэер, Махар. Дэкадэнснай паэзіі эпічны пачатак быў чужы. Актыўна, як ніколі раней, развіваліся шматстайныя формы інтымнай лірыкі (любоўнай, пейзажнай, медытатыўнай). Значны ўклад у скарбніцу інтымнай лірыкі зрабілі А.Сова, С.К.Нэйман, Ф.Шрамэк, К.Томан. З старэйшых паэтаў – Я.Врхліцкі, Ё.В.Сладэк. Дарэчы, тэма кахання ў паэзіі пераасэнсоўвалася па-новаму. Агульнай для маладых паэтаў (Совы, Махара, Томана, Дыка і інш.) становіцца тэма раскрыцця ўнутраных перажыванняў так званага новага чалавека, сучасніка. Як правіла, гэта разгублены чалавек, які не разумее сэнса жыцця, не ведае, што яму рабіць і перажывае пачуцці песімізму, скепсісу і адчаю. Ён насмешліва ставіцца амаль да ўсяго ў жыцці, адчувае чорную меланхолію і ўвогуле весь “букет” дэкадансных настрояў, распаўсюджаных сярод інтэлігенцыі. 

У кастрычніку 1913 г.быў выдадзены “Альманах 1914 года”, вакол якога згрупавалася не надта цэласная суполка маладых аўтараў і мастакоў, чые ўяўленні аб мастацтве і шляхах яго развіцця моцна адрозніваліся ад ужо дэклараваных папярэднімі літаратарамі. Альманах стаў значнай з’явай культурнага жыцця і знаменаваў сабой выступленне новай літаратурнай генерацыі перадваеннай мадэрны, якая негатыўна ставілася да сімвалізму і дэкадансу і падкрэслівала свае цалкам пазітыўныя адносіны да жыцця, свету сучаснай цывілізацыі і тэхнічных адкрыццяў. Супраць адшліфаванага, выпеставанага індывідуалізму, прыкладам якога для іх быў Ф.Кс.Шальда вылучалася постаць паэта-грамадзяніна (Карэл Чапек). Альманах рыхтаваўся братамі Чапэкамі, паэтамі С.К.Нэйманам, Отакарам Тэерам і Отакарам Фішэрам і шэрагам літаратуразнаўцаў. Перадваенная мадэрна імкнулася да ўзнаўлення кантактаў паміж мастацтвам і жывой рэчаіснасцю, рабіла намаганні па ўключэнню паэта-творцы ў грамадства. У паэтыцы акцэнтаваўся вольны верш, новы паэтычны слоўнік і спрошчанае выражэнне. Вычварнасць і мудрагелістасць паэтычных выяў была прызнана лішняй. Далейшае развіццё гэтай суполкі і падобных ідэй было перарвана першай сусветнай вайной. Цывілізацыйны аптымізм зноў на пэўны час быў выцеснены песімізмам.

ЯН КАСПРОВІЧ

(1860-1926)

Станаўленню “новага” мастацтва ў польскай літаратуры шмат паспрыяў Ян Каспровіч. Літаратуразнаўцы ўмоўна падзяляюць яго творчую дзейнасць на тры перыяды. Першы – натуралістычны (1887-1891), які распачаў дэбютанцкі  зборнік – “Паэзія” („Poezje”, 1888). Вершы гэтага этапа вызначае тое, што аўтар пранікнёна перадае каларыт сялянскага побыту, захоўваючы не толькі народную афарбоўку слоў, але і лад гаворкі, уводзіць матывы, элементы паэтыкі народных песень. У 1888 г. таксама быў надрукаваны цыкл з сарака санетаў пад назвай “ З халупы” („Z chałupy”), які адрозніваўся эпічнай прэзентацыяй свету, драматычнасцю гучання. У ім  пераважаюць санеты-навелы, санеты-замалёўкі, і гучаць яны як агульная малітва вясковага люду, звернутая да Бога. У іх паўстае шматаблічны і каларытны вобраз вёскі. Цыклу ўласцівы часам пранікнёны лірызм, спавядальнасць, налёт натуралізму. 

Своеасаблівым працягам папярэдніх ідэйна-мастацкіх пошукаў Яна Каспровіча стала кніга “З сялянскага загону” (“Z chłopskiego zagonu”, 1891). Творы гэтага зборніка адрозніваюцца эпічнасцю, рэалістычнай тыповасцю постацей і людскіх лёсаў; лірычнага героя вызначае палкая салідарнасць з чалавекам пакрыўджаным і абяздоленым. Усё гэта надае гэтай і іншым кнігам характар праўдзівых дакументаў пэўнага гістарычнага часу. Каспровіч першы з польскіх паэтаў зрабіў спробу ўвасобіць сялянскую тэму ў форме санета. З кожным новым творам узмацняецца драматызм прадстаўленага мастацкага свету. Кампазіцыя санетаў Яна Каспровіча ў асноўным аднастайная: светлы пачатак і горкі фінал. Як песні-слёзы льюцца вершаваныя творы аб цяжкай долі сялянкі (санеты 10-12). У  зборніку “З сялянскага загону” жанр побытавай замалёўкі са свядомай дэпаэтызацый таксама тонка спалучана з сумным рэчытатывам народнай песні, з усхваляваным, поўным болю голасам паэта. Увагу прыцягвае рэалістычнасць, аўтэнтызм, экспансія народнай гаворкі. Ідэалізацыі селяніна няма, ёсць біялагізм, зацятасць у паказе яго паўсядзённага жыцця. 

Паэта непакояць таксама пытанні веры і рэлігіі. Сведчанне гэтаму – паэма “Хрыстос” („Chrystus”, 1890), якая была канфіскавана аўстрыйскай цэнзурай. Гэты твор прадстаўляе ў дванаццаці песнях жыццё Хрыста. Цэнтральная праблема паэмы — які сэнс ахвяры Хрыста, месца, роля  Бога, прырода невычарпальнага і незнішчальнага зла. У творы аўтар пераносіць барацьбу дабра і зла  са сферы грамадскай ў сферу метафізічную. Паэма прасякнута богаборчым духам. У цэнтры паэмы – канфлікт паміж Хрыстом і Люцыферам, якія разумеюцца як метафізічнае ўвасабленне дабра і зла. Гэта і сімвалізацыя ўнутраных супярэчнасцей, ад якіх пакутуе творца. Біблейскія матывы і знакі ўяўляюцца паэту як выключна празрыстыя знакі і сімвалы трагізму свету, які раскрыжаваны паміж смерцю і жыццём, паміж матэрыяй і духам, паміж грахоўнасцю і святасцю. Аўтар указвае на немагчымасць рэалізацыі пастулатаў хрысціянства ў сённяшнім жыцці.

Каспровіч арганічна уваходзіць у новую фазу сваёй эвалюцыі. Збліжаючыся больш цесна з коламі інтэлектуальнай і мастацкай эліты Львова і Галіцыі, ён паступова далучаецца да вядучых сіл “Маладой Польшчы”. У паэтычнай свядомасці Каспровіча пачаў разрастацца трагічны погляд на свет, які канстатаваў значнасць цярпення як інтэгральнага элемента жыцця. Зло акаляючага свету набірала вымярэнні фатальнасці ў светапогляднай і мастацкай сістэмах паэта, станавілася адной з адвечных сіл у дуалістычным ладзе чалавечага быцця. Месца “карцінак” займаюць “уражанні”, якія Каспрвіч ужо вылучае ў асобны цыкл. У творчасці пачатку дзевяностых адчуваецца хваравітае дыханне, якое ахапіла амаль усю тагачасную маладую польскую паэзію. Уцёкі ад жыцця, дзе супярэчлівасці індывідуума і грамадства непрымірымыя, на ўлонне прыроды, растварэнне ў ёй чалавека – такі паэтычны ідэал Каспровіча. Бог, прырода і чалавек, як яе нед’емная частка, утвараюць непарыўнае адзінства, якое прасякнута дыханнем Творцы. Спадарожнічала гэтай эвалюцыі светапогляду і эвалюцыя паэтыкі. Паэт часцей выкарыстоўвае свабодны верш. 

Другі перыяд названы сімвалісцкім (1892-1898) і знамянаваўся ён адыходам паэта ад сацыяльнай праблематыкі да метафізічнай. Каспровіч актыўна  разважае аб душы асобнага чалавека і душы трансцэндэнтнай, яго цікавіць прабыццё, прагармонія. Адзін за адным выходзяць зборнікі ”Anima lachrymans”, 1894, “Каханне” (”Miłość”, 1895) “Куст дзікай ружы” („Krzak dzikiej róży”,1898). Незвычайную папулярнасць атрымала апошняя кніга, якая стала своеасаблівай квінтэсенцыяй пошукаў паэта гэтага этапа. Зборнік адкрываецца цыклам, вельмі характарыстычным для паэзіі мадэрнізму, – “У цемру сыходзіць мая душа” (“W ciemności schodzi moja dusza”), а  завяршаецца цыклам вершаў пад назвай “Восеньскія акорды” (“Akordy jesienne”). “Куст дзікай ружы” быў прызнаны своеасаблівым маніфестам польскіх сімвалістаў; у ім  эстэтычнае –  на першым месцы. У цэнтры зборніка -- паэт, яго лірычнае “я”. Расчараванне тут складае не толькі настрой, але і сінэстэтычны “вобраз”. Зусім знікае з паэзіі Каспровіча гэтага перыяду народ, змяняючыся “натоўпам” – падобнае ўспрыманне было характэрным для мастакоў “Маладой Польшчы”. Прырода тут з’яўляецца вобразам гармоніі свету, спосабам суцяшэння, увасабленнем прыгожага. “Куст дзікай ружы” рэпрэзэнтаваў спеласць паэтыкі сімвалізму і імпрэсіянізму ў творчасці Каспровіча. Сугестыўнасць сімвалаў жыцця і смерці ў вобразах ружы і піхты не перашкодзіла шматстайнасці і дасканаласці малюнку колеравых, светлавых і прасторавых вобразаў у тыпова імпрэсіяністычнай манеры.

У створанай “младапольскімі” паэтамі універсальнай карціне свету Бог апынуўся на адной плоскасці з чалавекам. Мастакам не дае спакою пытанне аб сэнсе веры, свету, дзе пануюць пакуты і зло. Адказам на гэтыя балючыя пытанні сталі “Гімны” (“Hymny”) Яна Каспровіча, якія былі апублікаваныя спачатку пад назвай “Гінучаму свету”, і толькі крыху пазней былі названыя менавіта як “Гімны”. Яны распачынаюць новы перыяд у творчасці польскага паэта – экспрэсіяністычны (1898-1901). У сімвалічна-экспрэсіяністычных гімнах Яна Каспрвіча – своеасаблівых сімфоніях, напісаных у форме вольнага верша з элементамі рыфмаванага, з разнастайнай даўжынёй радкоў, з уступам і скразной тэмай, поўнай дысанансаў, з пастаяннай зменай рытмаў і інтанацый, -- узнікаюць разнастайныя бачанні і бясконцыя працэсіі людзей, духаў, раслін, разгортваюцца гратэскавыя карціны стыхій, што разбушаваліся. Гімны – гэта выбух нягадавання супраць людскіх пакут і супраць Бога – творцы адвечнай нядолі. З вялізарнай сілай гэты пратэст гучыць у дзвюх першых ( з васьмі, што склалі цыкл) паэмах, якія невыпадкова параўноўваліся з “Вялікай Імправізацыяй” А.Міцкевіча. У цэнтры іх – праблема дабра і зла, дакладней – перамогі зла над дабром, смерці над жыццём. У гімне “Dies irae”, які поўны эсхаталагічных прароцтваў, паўстае узыходзячае да Апакаліпсісу касмічнае бачанне свету, які гіне. Гэта свет, які створаны Богам як месца чалавечай нядолі і ім жа прыгавораны да знішчэння. Праўда к канцу гімнаў тон гімнаў памякчаецца, сум па тым часе, калі чалавечая душа была зліта з Боскай. Але гэта толькі адцяняе драматызм гімнаў, які мяжуе з трагедыйнасцю. Гэта цыкл васьмі вялікіх паэм. Іх агульны настрой далёкі ад папярэдняга спакою твораў. Іх вызначае дынамізм, імпульсіўнасць, разнароднасць. Будуецца на антыноміях дабро/зло, святло/цемра, Бог/Сатана, каханне і смерць – як вынік, адчуванне трагічнай раздвоенасці. Свет гімнаў – то свет, створаны Богам для вечнай нядолі чалавека. Адчуванне незаслужанай кары спараджае бунт. Словы бунту скіраваны ў абарону ўсіх людзей. Злы дух прысутнічае амль ва ўсіх гімнах. Гэты твор першая праява катастрафічнасці ў польскай паэзіі ХХ ст. Каханне, у інтэрпрэтацыі Каспровіча, спараджэнне д’ябальскае, бо прыносіць няшчасце, распусту, кашмары. Каспровіч выкарыстоўвае вольны верш, рыфма непастаянная, адсутнічае. Паэмы падобныя на твор музычны:паўторы, рэфрэныслоў, матываў, думак ствараюць уражанне музычнай тэмы з варыяцыямі. Гэта цыкл твораў абапіраўся на рэлігійныя матывы і выразіў найбольш востра крызісную свядомасць канца стагоддзя. Каспровіч здзейсніў транспазіцыю сацыяльных канфліктаў у праблемы надгістарычнага характару. Зло свету, якое паэт прадстаўляў у сваёй ранняй творчасці ў катэгорыях сацыяльных, цяпер прадстае як вечнае зло чалавечага лёсу. Ён малюе карціны ўсеагульнай катастрофы, якая ахоплівае не толькі людзей, але і ўсю прыроду смяротнай небяспекі, неперарыўны рух усяго да смерці.

Вершы гэтага цакла часта звяртаюцца да рэлігійнага ўяўлення, да матываў сярэднявечных царкоўных гімнаў, а таксама да традыцый рамантычнай паэзіі і яе праметэеўскіх бунтаў. Выражаючы ў сімвалічных карцінах хаос гінучага свету, які ахоплены вялікім крызісам, паэт робіць спробу з гістарычнага беспарадку вывесці новы свет каштоўнасцей. “Гімны” Каспровіча – карціны, напісаныя свабодным вершам, прадстаўляюць крызіс сучаснага свету і адчай бездапаможнага перад ім чалавека, які быў выражаны ў ім мовай універсальных вобразаў “вечнага” шляху чалавека.

Наступны этап – 1902-1904 гг. – увага да мікрасвету, камернасць, цішыня. Каспровія піша балады, звяртаецца да класічных канонаў вершаскладання, пазбаўляецца экспрэсіяністычных тэндэнцый.Гэта зборнікі – “Байкі, клехды і басні” („Bajki, klechdy i baśnie”) 1902, “Казка ночы Купалаўскай” („Baśń nocy świętojańskiej”) 1904. Маральна-этычныя праблемы – на першым месцы.

Да пачатку вайны свет убачылі зборнікі “Кніга убогіх” („Księga ubogich”) 1910, “Хвіліны” (”Chwili”) 1911, “Балада аб сланечніку” („Ballada o słoneczniku”) 1908, “Пра багатырскага каня і разбураны дом” („O bohaterskim koniu i walącym się domu”) 1906. Гэтыя зборнікі вызначаюцца прастатой і непасрэднасцю аўтарскага выяўлення. Аўтар звяртаецца да матываў вядомых балад, філасофіі і міфалогіі Старажытнай Індыі, паглыбляецца лірызм, майстэрства версіфікацыі. Лірыка зборніка “Хвіліны” рэпрэзентуе два тыпы лірыкі. У пейзажнай, вольнай ад сімвалізму, чыстыя і светлыя вобразы, акварэльны малюнак, лёгкі, паэтычна дасканалы, які перадае імгненнасць, змену настрою паэта, ужо адлюстраваную ў загалоўку. Роздум аўтара пра сябе, пра сваю паэзію, пра жыццё, пра чалавека, яго існаванне складае другі тып лірыкі, ускладнёнай сімволікай. Выбрана і ўлюбёная форма – санет. У аўтара няма раздвоенасці і ўнутранай барацьбы, няма надлому. Паэт спакойна разважае аб адзінстве радаснага і сумнага ў жыцці, імкнецца да гармоніі і дабра, і толькі недзе на дне засталася кропля горычы. 

Завяршала шэраг зборнікаў “Кніга ўбогіх” – своеасаблівая квінтэсенцыя апошняй праўды, здабытай працай цэлага жыцця. Францысканскі дух кнігі, прысвечанай пакрыўджаным і абяздоленым людзям, адчуванне еднасці з імі – адлюстраванне новага вобліку паэта. Паэт як бы вяртаецца да людзей. Але не яны, прырода – галоўны матыў кнігі. Зліццё чалавека зёй стварае настрой гармоніі, душэўнага спакою.Ён перастаў спрачацца з Богам. Паэт сумуе, што не можа вызваліць душы людзей, узняць іх да вяршынь духу, і ў гэтым суме – прызнанне чалавечай недасканаласці перад тварам Бога і прыроды. Віталізм кнігі ідзе ад своеасаблівай асветленасці аўтара, веры яго.

КАЗІМЕЖ ТЭТМАЕР

(1865-1940)

Казімеж Тэтмаер на рубяжы 19-20стст. быў адным з самых папулярных польскіх паэтаў. Яго літаратурная манера, танальнасць  твораў, нават знешні выгляд і стыль паводзін гэтага “караля польскіх мадэрністаў” станавіліся прадметам перайманняў. Тэтмаер у 90-ых гадах проста ўрываецца ў літаратуру, заваёўваючы шырокае прызнанне сваімі творамі.

Гэта паэт, лепшыя вершы якога зачароўваюць няўлоўнай зменай інтанацый, віртуознай дасканаласцю магчымасцей вершаванай польскай мовы. Тэтмаерам было выдадзена пад  сціплаю назваю “Паэзія” (“Poezje”) восем кніг. Аднак найбольшую папулярнасцю прынеслі яму першыя зборнікі, выдадзеныя ў пачатку дзевяностых гадоў. Гэта паэзія ў аснове сваёй імпрэсіяністычная, афарбаваня вэлюмам меланхоліі, яна падпарадкавана зменам настрою, рытму душы аўтара, абвостранаму  ўспрыманню прыроды. Песімізм, незадаволенасць, унутраны хаос, якімі прасякнуты многія вершы Тэтмаера, зрабілі іх паэтычнай паралеллю “Без догмату” Г. Сянкевіча. У гэтай танальнасці часам адчувалася зададзенасць, эфектная поза, але і дастаткова частым быў у вершах непадробны трагізм, гарачая незадаволенасць жыццём і грамадства. Паэт разгублены: ён то з агідаю адварочваецца ад акаляючага свету, звяртаючыся да ідэалаў чыстага мастацтва, то з запалам даказвае неабходнасць служэння мастацтва народу. Гэты ўнутраны напал, эмацыянальная прыўзнятасць у спалучэнні з перадачай чытачу тонкіх нюансаў настрою складалі прыцягальную сілу тэтмаераўскага верша. 

Тэтмаер быў песняром свайго часу, яго духу і настрою. У 1891 годзе выходзіць першы том вершаў пад традыцыйным загалоўкам “Паэзія” („Poezje”). Але вядомасць і славу прынёс яму  наступны зборнік (1894) пад аналагічнай назвай. Тэматычная разнастайнасць гэтай кнігі адлюстравала унутраны разлад душы аўтара і цэлага пакалення. Пачуцці расчараванасці, тугі, меланхоліі, якія прысутнічалі ў лірыцы Тэтмаера, абапіраліся ў значнай ступені на пастулаты філасофіі А.Шапэнгаўэра. Існаванне здавалася бязмэтным, навука, якая падрывала традыцыйныя каштоўнасці, нічога не давала ўзамен, не стварала, не разгадвала сутнасць чалавечай экзістэнцыі. Усведамленне прорвы паміж чалавекам і існуючым светам прыводзіла ў адчай, а ўсе рэлігіі і філасофіі здаваліся мёртвымі і зманлівымі. Тэтмаер бачыў выйсце з гэтага стану ў Нірване, а матывы будыйскай, хрысціянскай і шапэнгаўрэаўскай філасофіі пераплятаюцца ў светапоглядзе паэта, атрымліваючы ўвасабленне ў яго творчых пошуках. Дастаткова часта ў паэзіі польскага паэта паўтараюцца матывы бязмежнага суму, адзіноты, стомленасці душы. Быццё ў адносінах да чалавека варожае і бязлітаснае. У чым жа шукае паэт выйсця? Вельмі адносны прытулак  дае яму прырода, якая стымулюе сузіранне, пераход у Нірвану, а таксама каханне і мастацтва. Народжаная паэзіяй Тэтмаера гама думак і пачуццяў адлюстроўвала складанасць і трагічную супярэчлівасць успрымання не толькі паэта, але і чытачоў: радасць ад зносінаў з прыродай для яго непастаянная, каханне – гарачае зямное пачуццё, але нават яго экстаз не можа заглушыць думкі пра смерць, страху перанасычэння.

Так, каханне і жанчына сталі той значнай тэмай у лірыцы Тэтмаера, якой, зрэшты, паэт быў удзячны за прызнанне і славу. Многія радкі з вершаў былі падхоплены іншымі і паўтораныя не адзін раз. Паэтычная эротыка Тэтмаера адыграла своеасаблівую рэвалюцыю ў развіцці польскай любоўнай лірыкі, бо рабіла пералом у перакананнях, традыцыях, якія заставаліся і былі дзейсныя яшчэ з часоў вялікіх польскіх рамантыкаў. Страснасць, нават паганьскае пакланенне жаночай прыгажосці палохалі і прыцягвалі абываталя. Любоўныя вершы Тэтмаера ўсхваляюць зямныя радасці, раскаванае чалавечае пачуццё. Разам з тым любоўнай лірыцы польскага паэта быў чужы эратызм, прыўнесены ў айчынную літаратуру Пшыбышэўскім. Тэтмаер шукаў выйсця з лабірынтаў чалавечага існавання ў каханні, у прыродзе і ў мастацтве – менавіта там можна было адчуць вызваленне ад цяжару быцця. Наватарства любоўнай лірыкі прынесла яму найбольшую славу. Традыцыі супрацьпастаўляліся пачуцці зямныя, смелыя, шчырыя, і непасрэдныя. Бесцялесны анёл ператвараецца ў цялесную жанчыну. Смела ламаючы законы літаратурнай цэнзуры і мяшчанскай свядомасці, ён адкрыта апісвае цялесную прыгажосць жаночага цела. У яго вершах мы не знойдзем штучнай ідэалізацыі жанчыны, паэт глядзіць на яе з непрыхаваным здзіўленнем, метафары і параўнанні нанізваюцца свабодна і лёгка, ствараючы атмасферу пачуццёвасці і захаплення  шчасцем („Lubię, kiedy kobieta”, „A kiedy będziesz moją żoną”).

Важная сфера ўвагі польскага паэта і своеасаблівае выратаванне – прырода. Тэтмаер вырас у Татрах, не аднойчы да іх вяртаўся ў сваіх творах, а яго незвычайна ўражлівая натура дапамагла захаваць у сэрцы ўсю прыгажосць пейзажаў гор. Канкрэтнасць, візуальнасць вобраза пераплятаюцца з суб’ектыўным светапоглядам паэта, таму часта пейзажная лірыка афарбавана ў цёмныя, загадкавыя таны і паўтаны, што падкрэсліваецца персаніфікацыяй і сімвалізацыяй прыроды. Тэтмаер глядзеў на прыроду так, як глядзіць на яе імпрэсіяніст, яго вершы натхнёныя хвілінным уражаннем, у іх дастаткова часта можна заўважыць лёгкія мазкі акварэльных фарбаў. “Анёл Боскі” („Anioł Pański”), “Мелодыя начной імглы” („Melodia mgieł nocnych”) – гэта класічныя ўзоры прыродаапісальнай лірыкі, у якой выбар пейзажу, каларыт і гукавая інструментоўка зліваліся ў адно цэлае, ствараючы шэдэўры лірыкі настраёвасці. Каларыстычная гама лірычных твораў Тэтмаера між іншым не ўмяшчалася толькі ў падобных “шэрасцях”, імгле і паўтонах, якія папулярызаваліся яго паслядоўнікамі. Тэтмаер быў стваральнікам багатай палітры, ён выкарыстоўваў спалучэнне фарбаў амаль ўсяго жывапіснага імпрэсіянізму ад блакіту да невыразнай зеляніны Манэ, да імглістай шэрасці Сіслея.

Для Тэтмаера рытм быў важным выразным сродкам, штосьці дадаючы да выказанага, несучы ў сабе вялікую эмацыянальную інфармацыю. Ён шырока вар’іруе ўсемагчымыя памеры ад сілаба-танічных да свабодных, выкарыстоўваючы і развіваючы інтанацыйна-рытмічныя магчымасці польскай паэзіі. Прырода для яго – гэта непаўторны храм, у які ён прыходзіць маліцца і вучыцца спакою. Увесь свой боль, неспакойную душу польскі паэт растварае у яе чарах, і гэта прыносіць заспакаенне і вызваленне ад пастаяннага пытання загадкавасці экзістэнцыі чалавека. Разам з тым вершы Тэтмаера здзіўляюць музычнасцю, несумненнаму наследаванню пастулату Верлена:”Музыка над усім”.

Казімеж Тэтмаер у сваёй творчасці гранічна раскоўваў суб’ект, узмацняў у паэзіі лірыка-суб’ектыўны чыннік. Ён цудоўным чынам спалучаў у сабе чуйнасць да космасу быцця і заклапочанасць недасканаласцю грамадства і чалавека, схільнасцю да паглыбленага самааналізу, рэфлексію і рамантычную памкнёнасць у свет мрояў – і як вынік паэт творыць на тэрыторыі, падуладнай розным метадам і напрамкам. Тэтмаер адлюстраваў шырокую гаму пачуццяў, настрояў, уласцівых і тыповых для рубяжа стагоддзяў. Польскі паэт акумуліраваў у сваёй творчасці разнастайныя мастацкія тэндэнцыі, змяняючы свой інструментарый у залежнасці ад творчай задумы, ім пастаўленай, і ад матэрыялу, з якім сутыкаўся мастак. Часам Тэтмаеру адкрываецца ў каханні і смерці адзіны містычны выток, здольнасць перакрочыць мяжу рэальнасці, судакрануцца з таямнічым, неспазнаным.

Тэтмаер падчас сваіх падарожжаў у Італію захапляўся шэдэўрамі жывапісу, архітэктуры, уражанні ад якіх клаліся ў аснову многіх вершаў, у якіх паэтызавалася вечная прыгажосць мастацтва. “Антычны” Тэтмаер становіцца песняром Грэцыі, яе гісторыі, міфалогіі і культуры ( “Нараджэнне Афрадыты”(„Narodziny Afrodyty”), “Апалон” („Apollo”), “У Аркадыі” („W Arkadii”), “Дыскабол” („Dyskobol”)). Мастацтва, паводле думкі польскага паэта, можа ствараць мастацтва, увасобленая прыгажосць у якой-неудзь форме можа паўтарацца бясконца ў разнастайных варыяцыях – і пра гэта сведчаць менавіта яго паэтычна пераасэнсаваныя міфы Старажытнай Грэцыі. Але і ў гэты класічны і гарманічны свет антычнага мастацтва і культуры ўрываеццца напружанасць, схільнасць да дынамічнага апісання, неспакойная атмасфера адвечных таямніц. Дарэчы, пры асэнсаванні старажытных набыткаў К. Тэтмаер таксама часта набліжае свой памер да вершаваных памераў антычнасці (напрыклад, так званы “польскі гекзаметр”).

У сваёй паэзіі Тэтмаер узвялічваў легендарнага героя, увасабленнем якога быў Яносік (ці Янічак), які выступае ў многіх народных песнях і ў фальклоры жыхароў польскіх Татраў. 

Слава паэта была нядоўгай. У 1941 г. Тэтмаер памірае амаль нікому невядомы. Але томікі яго вершаў цудоўна перадаюць  вобраз паэта, яго думкі, светаадчуванне генерацыі канца XIX - пачатку XX стст. з характэрнымі для гэтай эпохі разгубленасцю, усведамленнем бяссілля і разгубленнасці свайго ”Я” у неспасцігальным космасе быцця.

ЛЕАПОЛЬД СТАФ

(1878-1957)

Дэбютаваў Стаф у 1901 годзе зборнікам “Сны аб магутнасці” („Sny o potędze”). З большым ці меншым інтэрвалам з’яўляюцца наступныя паэтычныя кнігі польскага паэта: “Дзень душы” („Dzień duszy”, 1903), “Птушкам нябесным” („Ptakom niebieskim”, 1905), “Квітнеючая галінка” („Gałąź kwitnąca”, 1908), “Усмешкі часу” („Uśmiechy godzin”, 1910), “У цяні мяча” („W cieniu miecza”, 1911), “Лебедзь і ліра” („Łabędź i lira”, 1914).У ранняй творчасці Леапольда Стафа можна вылучыць тры лініі мастацкіх пошукаў: непасрэднае наследаванне традыцый бліжэйшых папярэднікаў – заходнееўрапейскіх і айчынных; праграмнае, дэкларатыўнае адштурхоўванне, адкрытае супрацьстаянне ім, і, нарэшце, больш складаныя, неадназначныя адносіны да традацыі, мастацкага вопыту папярэднікаў, своеасаблівае прыцягненне-адштурхоўванне. 

Ранні Стаф вырас і сфармаваўся ў атмасферы паэзіі 1890-ых гг. і ў пачатку сваёй творчай дарогі яму было цяжка разарваць сувязі з традыцыяй. Аднак унутрана ён хутчэй за ўсё супраціўляўся гэтаму ўплыву.  У яго паэзіі адчувальная падвоенасць, сімвалічным адлюстраваннем якой становяцца “сны пра магутнасць” і “сны пра стомленасць”. Стафу было чужое песімістычнае светаўспрыманне, аднак у паэзіі ён не можа пазбавіцца настрою адзіноты, самоты, меланхоліі, тугі, калі “мілей за вясну здаецца восень”. З сімвалісцка-імпрэсіяністычнай традыцыяй ранні Стаф звязаны і канцэпцыяй асобы, якая адасобілася ад свету і людзей, і атмасферай непакою, і сімвалісцкай вобразнасцю, і імпрэсіяністычнымі канструкцыямі і прыёмамі. Паэт падчас іранічны ў адносінах да “слабога”, улюбёнага ў Нірвану Тэтмаера, аднак рэха тэтмаераўскай паэзіі знойдзем у матывах, настраёвасці, у стафаўскіх восеньскіх мроях. Шмат вершаў у першых зборніках Стафа, у якіх цяжка ўстанавіць, дзе заканчваецца знешні свет і пачынаецца ўнутраны. Пейзаж размыты, раствораны ў лірычным перажыванні, шматзначны і хісткі (імпрэсіяністычна мяккі колер, размытыя контуры). На ранняга Стафа аказаў уплыў і Поль Верлен. Польскі паэт стварае асабістую варыяцыю яго вядомай “Восеньскай песні”, а пазней адрасуе яму і цудоўны “Санет”. Асабліва гэта заўважальна ў вершы “Восеньскі дождж” („Deszcz jesenny”), які рэпрэзентуе ўсю яго мастацкую сістэму.

З самага пачатку ў паэзіі Стафа былі відавочнымі настроі, супрацьлеглыя стомленасці і песімізму, яны выяўлялі як бы стан унутранага пратэсту. Тут заўважальны ўплыў Ніцшэ, філасофія пагарды якога ў адносінах да слабасці старэйшага пакалення была больш выйгрышнай, чым песімізм Шапэнгаўэра, што быў уласцівы дэкадэнцкай паэзіі. Стаф знаходзіўся ў сілавым полі   Ніцшэ. Прымаючы яго галоўныя пастулаты і ідэі, польскі паэт іх творча адаптаваў і ўзгадняў у адпаведнасці са сваім светапоглядам, спрабаваў сінтэзаваць іх з фундаментальнымі хрысціянскімі катэгорыямі Веры, Надзеі і Любові. Мары пра магутнасць былі чымсьці ў значнай ступені унутраным, асабістым і духоўным жаданнем такога пашырэння і паглыблення жыцця душы, калі дасягаецца абсалютная ўлада над сабой і над светам.    Пацверджаннем гэтаму можа служыць хрэстаматыйны верш Леапольда Стафа “Каваль”(„Kowal”), у якім гартаванне  ўласнай магутнасці лірычнага героя становіцца жаданнем усяго жыцця, мерай яго сэнсу. Адкрывае гэты твор Стафа споведзь сімвалічнага тварца, які выконвае ўласнае загартаванае, мае мужнае і моцнае сэрца воіна і рыцара, здольнае супрацьстаяць слабасці і стомленасці. З дапамогай карцін барацьбы або працы паэт дэманструе чалавека актыўнага, які свядома фарміруе сваю асобу. У санеце прасочваецца выклік былым кумірам, і гэта па сутнасці выклік рэчаіснасці, хаця і перанесены ў метафізічную плоскасць. Строга-чаканная арганізацыя вершаванай, сінтаксічнай і інтанацыйна-рытмічнай пабудовы як бы заглушае пачуццё, страсць, пластычней, выразней адцяняючы галоўную думку. Перадаючы нарастаючы драматызм, паэт знаходзіць як быццам простыя, але вельмі выразныя словы, прымяняючы дынамічныя канструкцыі з дзеясловаў і назоўнікаў, амаль пазбягаючы эпітэтаў, да месца выкарыстоўваючы інверсію. Антытэза ўнутранага і знешняга светаў складае цэнтральны план санета. Паэт непрымірымы да сучаснага яму свету, і гэта непрымірымасць датычыцца сферы маральна-этычнай: сцвярджаецца сіла чалавечага духу, які здольны паўстаць супраць агульнапрынятых каштоўнасцей, але мэты барацьбы не вызначаны. Аўтар сам стварае і ў той жа час усведамляе ілюзорнасць сваёй мары. Гэта думка выражана ў заключных радках санета.

Адпаведнікам такой духоўнай перамогі на грунце мастацтва павінна была стаць паэзія, якая сцягвае відавочны хаос свету і ператварае яго ў мастацкую гармонію. Выявілася гэта асабліва ў форме санета, які найбольш адпавядаў гэтай задачы. Паэзія Стафа ў першых зборніках засведчыла адна з першых у эпоху “Маладой Польшчы” перавагу суб’ектыўных, інтымных, замкнёных у коле настрою, а таму універсальных, бо выражалі змест душы, вечных матываў. Была гэта лірыка ў значнай ступені рэфлектыўная, якая імкнулася ахапіць думкай усё багацце свету і душы чалавечай і ператварыць яго ў мудасць. Менавіта гэтым адрознівалася творчая індывідуальнасць Стафа ад паэзіі Тэтмаера, багаборчых бунтаў Каспровіча. 

Жыццё ўсцяж раскрывала перад паэтам сваё багацце, прыгажосць, і ён імкнуўся увасабляць іх у мову мастацтва на самым высокім эстэтычным узроўні. Галоўнае прызначэнне паэта па Стафу – адвечныя пошукі ідэалу. Лірыка Стафа была тэматычна досыць разнастайнай. Паэт лічыў, што ўсё годна паэзіі, годна паэтычнага ўвасаблення і паэтычнай апрабацыі: зямля і неба, імгненне і вечнасць, горад і вёска, паўсядзеннасць і летуценнасць, праца і адпачынак... Гэта надавала універсальны характар яго лірычным творам. З першых сваіх крокаў паэзія Стафа становіцца паэзіяй прызнання, паэзіяй яснай думкі і строгай мастацкай канструкцыі. Ніцшэанскі віталізм спалучаецца з уласцівай стафаўскай індывідуальнасці прывязанасці да паўсядзённасці. Стаф разрывае кола младапольскіх паэтычных штампаў і набывае свой асабісты голас, адраджаючы “неакласічны” напрамак у польскай паэзіі. Менавіта ў гэты перыяд ён быў цесна звязаны з кракаўскім часопісам “Музейон” („Muzejon”), які быў звернуты супраць эстэтыкі мадэрнізму, папулярызаваў мастацтва Антычнасці і Рэнесансу, французскага класіцызму і польскага Адраджэння. Стаф хоць і не здзіўляе навізной сваіх паэтычных форм, але нязменна імкнецца да дасканаласці. Незвычайна дакладным паўстае стафаўскі лірычны малюнак, яго лініі яскравыя, а канструкцыі – лагічна простыя. Шматстайныя ў Стафа паэтычныя жанры і стылі ( у межах толькі “класічнага” Стафа мы сустракаемся з формай санета, скерцо, балады і псіхалагічнай мініяцюры), незвычайна багатая сфера рыфмоўкі і рытмікі (улюбёны Стафам – трынаццаціскладовік). 

Праз усё жыццё пранёс веру ў пераемнасць чалавечай культуры, яго паэзія сцвярджае ідэал гуманнасці і дабра. У дзесятыя гады дваццатага стагоддзя прэвалюе гарманічнае ўспрыманне свету, лірыка, што адлюстравала яго роздумы аб чалавеку, яго пошуках і сумненнях. Леапольд Стаф разважае аб таямніцы кахання, аб загадцы жаночай існасці, але яго лірыка – з яе схільнасцю да псіхалагізацыі кахання і ўвасаблення жаночага вобраза –  застаецца ў рэчышчы паэтычнай традыцыі XIX ст.

Ёзаф Сватаплук Махар 

(1864-1942)

Паэт, празаік, публіцыст, аўтар “Маніфеста чэшскай мадэрны”, з’яўляецца адным з вядучых прадстаўнікоў так званага пакалення 90-х гг. Паэтычная творчасць Махара ваяўніча крытычнымі адносінамі да свайго часу стала выяўленнем разыходжання тагачаснай літаратуры як са старэйшым пакаленнем літаратараў, так і з уладамі. Ён прыўнёс у паэзію рэальныя формы сучаснага яму жыцця. Рэалізм стаў арганічнай і натуральнай формай самавыказвання мастака. Махар – адзін з тых паэтаў, чыя творчасць заклала новую традыцыю, якая вяла да паэзіі Безруча, Гельнера, Дыка. Разам з тым яго творы сумесна з творамі Совы, Бржэзіны сталі падмуркам новай сучаснай паэзіі ХХ стагоддзя. Вострая фельетаністыка паэта абапіралася на прагрэсіўную чэшскую журналістыку, створаную Нэрудай, Гаўлічкам-Бароўскім, і была скіравана спачатку на кансерватыўныя младачэшскія колы. Пазней Махар выступаў з антыклерыкальнымі артыкуламі. Перад першай сусветнай вайной пісаў для інтэлігенцыі і народа з мэтай праяснення і тлумачэння сітуацыі. 

Друкавацца чэшскі паэт пачаў з 1882 г. у часопісах “Světozor“, „Ruch“, „Česká rodina“, „Šotek“, „Květy“, „Lumir“, „Zlatá Praha“. Пісаў ён пад псеўданімамі Антанін Роўсэк і Леа Леанардзі. Хаця Махар амаль трыццаць год пражыў у Вене, шмат сяброў у яго было менавіта ў чэшскіх літаратурных і палітычных колах, асабліва ў асяродку Чэшскай Мадэрны і Гербенава „Času”. Пісьменнік добра арыентаваўся ва ўсіх актуальных пытаннях грамадскага і культурнага жыцця Чэхіі.

Махар “вырастаў” з рамантыкаў. У маладосці яго самым любімым пісьменнікам быў Байран. Пазней Махару падабаліся Гейнэ, Лермантаў, А.дэ Мюсэ, паэты, у творчасці якіх адлюстраваліся жыццёвыя расчараванні, выкліканыя карэннымі грамадскімі паваротамі, пасляснежаньскай рэакцыяй у Расіі і рэстаўрацыяй у Францыі Бурбонаў.Малады Махар таксама перажываў падобныя расчараванні.У сваіх пазнейшых успамінах ён адзначаў, што ў тыя часы быў вялікім ідэалістам, якому скептык пастаянна паказвае крытычнае люстэрка: “Першы жыў, а другі ўвесь час псаваў яму настрой і нашэптваў іранічныя думкі. Першы цярпеў і ўсё зносіў ад другога, але і верыў яму. Другі быў іранічным цынікам, але перш за ўсё ён быў вялікім ідэалістам”. Гэты тыпова рамантычны канфлікт, унутраныя супярэчнасці Махара матываваны не толькі суб’ектыўнымі перадумовамі (паэтычным канфліктам пачуцця і розуму, у якім, дарэчы, інтэлектуальны пачатак браў верх і заражаў скепсісам любую жыццёвую праяву), але і пэўныя грамадскія ўмовы, якія былі вельмі далёкія ад ідэальных уяўленняў паэта пра жыццё. Усё гэта дало моцны штуршок да пераходу ад рамантызму да рэалізму, да погляду на свет без ілюзій. Гэта эвалюцыя адлюстравалася ужо ў ранняй творчасці Махара. Першыя вершы паэта вылучаліся значным уплывам Сватаплука Чэха і асноўных жанравых тэндэнцый эпохі. 

Раннія вершы паэта былі сабраны ў кнізе “Споведзь” (“Confiteor”) 1887. У зборніку пераважаюць творы з імкненнем непатэтычна, праўдзіва спасцігнуць уласны ўнутраны свет, які трактуецца аўтарам у індывідуалістычным, антысацыяльным аспекце. Праз вершы чытач часткова даведваецца пра гісторыю кахання маладога паэта, з якой былі звязаны вельмі глыбокія і балючыя расчараванні. Гэта гісторыя служыць аўтару сродкам для выражэння непрыняцця сучаснага яму грамадства, што праяўляецца вострымі, саркастычнымі выпадамі супраць маральнага ладу і забабонаў. Махар выказвае свае адносіны да мяшчанства і яго крывадушных прынцыпаў. Зборнік складаецца з трох частак, куды ўвайшлі невыдадзеныя зборнікі папярэдніх гадоў. Сам паэт вызначыў “Confiteor” як раман у вершах, які спалучае лірычныя песні, карціны, прыгоды. Пазней Махар пісаў: ”Час буйных эпічных паэм мінуў, раман у вершах можна ствараць толькі як лірычную мазаіку”.

Зборнік змяшчае ў сабе выразны эпічны пласт, асабліва прыкметны ў першай частцы, дзе разгортваецца ўласна сюжэтная нітка гісторыі. У другой і асабліва трэцяй частках акцэнты пераносяцца ў бок аналізу псіхалагічнага стану героя , аналізу адносін. Тэндэнцыю да эпічнасці ў творы вызначае апавядальная форма твора, поўная рэмінісцэнцый на анегінскую страфу Пушкіна, нават там, дзе Махар інакш робіць падзел строф. Эпічны характар аповеду вельмі моцна аб’ектывізуе суб’ектыўныя перажыванні паэта. З грамадскага пункту гледжання “Confiteor” задуманы як палеміка з пануючай мараллю. Раман у вершах Ё.С.Махара можна разглядаць у параўнанні з “Героем нашага часу” Лермантава, “Споведдзю” А. де Мюсэ і некаторымі біяграфічнымі творамі таго часу. Мастацкая форма вершаў зборніка, да якой звяртаецца паэт, цалкам адрозіваецца ад паэтычнай практыкі старэйшага пакалення чэшскіх літаратараў. Махар выходзіць з традыцыйных усталяваных рамак (урэшце ён пазбаўляецца ўплыва Сватаплука Чэха). 

Галоўнай наватарскай рысай паэзіі Махара становіцца празаізацыя вобраза рэчаіснасці, набліжэнне да формаў сучаснага жыцця. Паэт падкрэслівае зместавы бок верша, акцэнтуе ўвагу чытача на напаўненні паэтычных вобразаў. Ён спрашчае сродкі выражэння, апелюе да гутарковай мовы. Гэтыя рысы вызначаюць спецыфіку першага творчага перыяду Махара і выкарыстоўваюцца ў іншых зборніках суб’ектыўнай лірыкі: „Летнія санеты“ (“Letní sonety“) 1891, „Зімнія санеты“ („Zimní sonety“) 1892, „Вясеннія санеты“ („Jarní sonety“) 1893, „Восеньскія санеты“ („Podzimní sonety“) 1893. Зборнікі санетаў даюць бачанне паэтам свету і жыцця ва ўсіх праявах, ва ўсёй глыбіні. Бачанне без ілюзій і перабольшванняў. Рэчаіснасць і грамадскія каштоўнасці паўстаюць перад чытачом у новым асвятленні, у новых узаемадзеяннях. Гэта вершы пра грамадства, яго будучыню, мастацтва, каханне і пра самыя будзённыя рэчы. У той жа час Махар піша і пра самотнасць жанру санета, пра яго тонкае паэтычнае ўвасабленне. Санеты чэшскага паэта вызначаюцца лёгкім рэфлексіўным характарам і скіраваны на крытычнае агаленне праўды жыцця. Зборнікі санетаў успрымаюцца як адзінае цэлае і ў канцы па сваёй вастрыні нагадваюць эпіграмы. У названых зборніках галоўная ўвага аўтара таксама ляжыць у сферы ідэй, а не формы.

Новы перыяд творчасці паэта распачынае зб. „Tristium Vindobona I-XX“ 1893. Махар адыходзіць ад суб‘ектыўнай лірыкі мінулых гадоў і звяртаецца да грамадскай праблематыкі. Імкненне да аб‘ектывізацыі афармляецца двума спосабамі: з аднаго боку, абуджаецца цікавасць да палітычнага жыцця, з другога, да жыццёвых сітуацый і гісторый пра чалавечыя пакуты, гора, бяду. Паэт-індывідуаліст салідарызуецца з адзіночкамі-пакутнікамі, з лёсам народа. „Tristium Vindobona I-XX“ – гэта зборнік палітычнай лірыкі, які выразна акрэслены побытам Махара ў Вене. Назва абрана па прыкладу „Tristii“ рымскага паэта Авідзія, які жыў у выгнанні ля Чорнага мора і ў сваіх вершах апяваў смутак па радзіме і Рыму. У падобным, толькі дабраахвотным, выгнанні Махар адчуваў сябе ў Вене. Тут, у цэнтры імперыі, ён поўна зазнаў сваю тугу па радзіме, свае адносіны да яе, што выражана сціплымі, стрыманымі паэтычнымі жэстамі. Аддаленасць ад Чэхіі дазволіла паэту ацаніць несуцяшальнае палітычнае і грамадскае становішча ў Чэхіі і цэлай Еўропе. Хаця Махар у сваім жывым інтарэсе да нацыянальанага лёсу салідарызуецца з цэлай хваляй патрыятычнай і палітычнай лірыкі старэйшых аўтараў ад Нэруды, Сладэка, Чэха да Врхліцкага, тым не менш яго палітычная паэзія мае іншы характар. У Махара ўзнікае новы тып палітычнай лірыкі, мэта якой не ў адкрыцці ідэальных перспектыў, а ў крытычным аналізе сучаснасці. Паэт імкнецца да глыбокага спасціжэння рэалій жыцця. Самапазнанне ён лічыць перадумовай змен. Зборнік стаў палемікай з традыцыйным успрыманнем патрыятызму як у паэзіі, так і ў жыцці. У махараўскую патрыятычную лірыку пранікае іронія, сарказм і прамая сатыра на чэшскую палітычную сітуацыю. Вершы паэта знаменавалі сабой пераадоленне патэтыкі пафаснага стылю ў чэшскай літаратуры. З дапамогай паралелізмаў Махар дасягае ўнутранага пафасу.

Адначасова з палітычнай лірыкай Махар развівае свой эпічны талент. Індывідуалізм зноў прыводзіць паэта да самотных адзіночак, чые перажыванні прыхаваныя ад свету. Махар пачынае цікавіцца пытаннямі адносін грамадства да жанчыны, што асабліва актуальна стала ў Чэхіі менавіта ў другой палове ХІХ ст., у перыяд развіцця руху за жаночую эмансіпацыю. Гэта праблематыка актыўна пранікае ў сусветную літаратуру (Бёрнс, Ібсен, Стрындберг). Махар піша кнігу “Тут павінны былі цвесці ружы” („Zde by měly kvěst růze”) 1894, якую сам называе лірычнай драмай. Вобраз жанчыны – гэта вобраз чалавека. якому грамадства прыносіць толькі пакуты. У творы жанчына выступае як пасіўная асоба з багатым эмацыянальным запасам, які не можа поўна раскрыцца ў жыцці. Паэт піша пра няроўнае становішча жанчыны ў шлюбе. Увогуле, аўтар выражае нязгоду з усталяванай формай адносін людзей у грамадстве. Зборнік прасякнуты глыбокім псіхалагізмам. Усе спачуванні Махара на баку бедных, бяспраўных, але сканцэнтравана гэта спачуванне на горкіх жаночых лёсах. 

Азначанай праблематыцы адпавядае і раман у вершах “Магдалена” (“Magdaléna“) 1984. Твор мае складаную гісторыю ўзнікнення. Махар мяняе канцэпцыю рамана: з сентыментальнага камернага выпадку, гісторыі кахання “лішняга чалавека” ён стварае раман, у якім старая рамантычная фабула скарыстоўваецца для вострай крытыкі , сатыры на мяшчанскую мараль і адносіны паміж людзьмі. Прастытутка Магдалена ў рамане маральна больш чыстая, чым любая крывадушная прадстаўніца буржуазнага грамадства. Ад сатырычных замалёвак невялічкага мястэчка Махар звяртаецца да сатыры на чэшскія тагачасныя палітычныя ўмовы. Сваім пафасам “Magdaléna“ блізкая палітычнаму памфлету на палітычную партыю младачэхаў “Божыя воіны” („Boží bojovníci”) 1897. Твор уяўляе сабой шырока каменціруемы спіс старога рукапісу. Аўтар для стылізацыі пад старадаўнасць выбірае пэўную форму: перад кожнай песняй ён падае кароткі пераказ зместу, што было звычайным для сярэднявечча. У песнях вар’іруюцца строфіка і паэтычны памер ад пяцістопнага ямба да гекзаметра па прыкладу стараславянскіх узораў народнай паэзіі, галоўным чынам, рускіх былін. Махар шырока выкарыстоўвае антытэзы і паралелізмы. Твор меў вялікі грамадскі і літаратурны рэзананс, асабліва сярод моладзі.

Усе асноўныя тэмы і пачуццці творчасці Махара адбіліся ў зб. “Галгофа”(“Golgata”) 1901. Большая частка вершаў кнігі была выдадзена раней. Творы з’явіліся пад уражаннямі новых расчараванняў паэта ад немагчымасці аб’яднаць маладых паэтаў і палітыкаў вакол індывідуалістычных прынцыпаў, пра што сам паэт згадваў у “Маніфесце чэшскай мадэрны”.Зразумела. што распад Мадэрны боьш за ўсё ўразіў яе ініцыятара, які меў намер паўплываць на культурнае і палітычнае жыццё тагачаснай Чэхіі. Расчараваны паэт фецешызуе свой індывідуалізм у ідэале моцнай асобы. На рэальныя падзеі Махар цяпер пазірае з перспектывы бясконцай спіралі гісторыі без ранейшага рамантычнага запалу. У гэты час пасля Байрана, Лермантава для Махара самым любімым паэтам становіцца Гётэ. Узнікаюць вершы, якія заклікаюць да новага Рэнесансу. У лірыцы узнікае арыстакратызм. У сучаснасці паэт больш не знаходзіць свайго ідэалу і менавіта з-за такой марнасці ён звяртаецца да мінулага, у асноўным, да антычнасці. З’яўляецца новы тып паэзіі – партрэты гістарычных асоб, якія стануць зародкам пазнейшага паэтычнага цыкла. Махар ідзе у гісторыю, каб адшукаць пэўныя паралелі з сучаснасцю. Праз гісторыю паэт хоча гаварыць з сённяшнім днём. Махара вабіла перш за ўсё эпоха заняпаду Рыма і пачаткі хрысціянства. У іх ён шукае моцныя асобы, якія не падаюць пад цяжарам часу і здольныя ў любых сітуацыях захаваць сваю годнасць і багацце ўнутранага жыцця. Так узнікаюць партрэты Дыаклетыяна, Напалеона, Хрыста, Праметэя, Нерона. Асобна стаяць фрагменты другога гістарычнага цыклу, з чэшскай гісторыі. Для махараўскага разумення гісторыі характэрна арыентацыя на адзіночку. Менавіта праз паэтычныя псіхалагічныя партрэты такіх самотных індывідуумаў Махар імкнецца даць характарыстыку пэўных эпох. Аўтара не цікавяць значныя грамадскія рухі. Паэтычны арыстакратызм Махара скіраваны супраць мяшчанскага свету і яго каштоўнасцей. Другім вызначальным матывам зборніка становіцца рэлігійнае пытанне. У ранняй творчасці паэт успрымае веру ў бога ў сатырычным ключы. У “Галгофе” яго адносіны да рэлігіі пачынаюць вызначацца ў цалкам іншую канцэпцыю, якая спалучаецца з яго захапленнем позняй антычнасцю і раннім хрысціянствам. У зборніку канцэнтруюцца тэмы і матывы папярэдніх лірычных твораў Махара. “Галгофа” аб’ядноўвае і інтымную лірыку, і сатыру, і патрыятычную паэзію, і эпічныя творы даволі значнага масштабу. Літаратурнай крытыкай названы зборнік успрымаецца як вяршыня паэтычнай аб’ектывізацыі. 

У 1904 г. пабачыў свет зб. “Сатырыкон” (“Satirikon”), дзе травесціруюцца тэмы папярэдняга зборніка амаль да эпіграмнага ўспрымання і сатыры. Вось такім чынам Махар падае біблейны матэрыял, легенды, жыція святых. Яго цікавяць адносіны Вены і Вацікана, царква, рэлігія, святары. Літаратурныя творы гэтага паэтычнага зборніка ўзыходзяць да традыцыі Гаўлічка-Бароўскага.

У канцы лета 1898 г. Махар наведвае Крым. Паэтычным вынікам гэтай паездкі становяцца кнігі „Экскусія ў Крым“ (”Výlet na Krym“) 1900, „Секунды“ („Vteřiny“) 1905. У першым з названых зборнікаў аўтар мастацкі палемізуе з “Крымскімі санетамі” Міцкевіча. Махар звяртаецца да формы рэпартажа, падкрэсліваецца дзённікавы характар твораў. 

На пачатку ХХ стагоддзя Махарам авалодвае думка стварыць карціны жыцця чалавецтва ад старажытных часоў да сучаснасці. Узнікае цыкл зборнікаў “Свядомасцю стагоддзяў” (“Svědomím věků”), асобныя творы якога складаюць некалькі зборнікаў: „У ззянні элінскага сонца“ (“V záři helenského slunce“) 1906, „Атрута з Іудзеі“ („Jed z Judey“) 1906 (антычная тэматыка), „Варвары“ („Barbaři“) 1911, „Паганскіае полымя“ („Pohanské plameny“) 1911, „Апосталы“ („Apoštolové“) 1911 (сярэднявечная тэматыка), „Ён“ („On“) 1921, „Яны“ („Oni“) 1926 (тэма французкай буржуазнай рэвалцыі), „Крокі гісторыі“ („Krůčky dějin“) 1926, „Куды гэта ідзе?“ („Kam to spěje?“) 1926 (на сучасныя тэмы). Ядром паэзіі чэшскага пісьменніка становіцца гістарычная тэма. На творчасць паэта моцна паўплываў крызіс і яго вынікі пасля распадзу Чэшскай мадэрны. Сваю зацікаўленасць гісторыяй Махар характарызаваў наступным чынам: „Я разлічыўся са сваім жыццём, жыццём свайго народа, з памкненнямі, хваробамі, снамі і бедамі свайго часу, цікавіўся жаночымі лёсамі, лёсамі бедных, а потым сустрэў думку Гётэ, што найвялікшае шчасце чалавека – гэта асоба. Індывідуальнасць. Цэльны чалавек, і я стаў шукаць яго і знайшоў у антычнасці. А потым зразумеў, што гэту гарманічную асобу забіла хрысціянства“.

Так Махар прыйшоў да сваёй канцэпцыі гісторыі , якая выражана асабліва яскрава ў першых кнігах цыкла (“V záři helenského slunce“ і „Jed z Judey“).Гэта канцэпцыя мае і сваю сучасную матывацыю: яна знайшла выражэнне ў барацьбе Махара з клерыкалізмам, што перад першай сусветнай вайной складала асноўны змест яго паэзіі і публіцыстыкі. У названых зборніках паэт спачатку звяртаеца да кітайскіх, вавілонскіх, яўрэйскіх, егіпецкіх і пярсідскіх матываў, потым ідзе да культуры старажытнай Грэцыі і Рыма, у якіх ён захапляецца моцнымі асобамі, што ўзвышаюцца над астатнімі ў перыяд заняпаду дзяржавы. Паэт акцэнтуе ўвагу на адносінах чалавека антычнасці да жыцця, на яго гармоніі з прыродай і яго атэізме. Махар упэўнены. што трэба трымацца шляху розуму. Новая рэлігія парушыла ўсё натуральнае ў чалавеку, бо аскеза, смерць, пакутніцтва, ахвярнасць не ўласцівы чалавеку ад прыроды. Як і раней, аўтар стварае псіхалагічныя партрэты адзіночак. Шырока выкарыстоўвае формы маналога, дыялога, запісак і лістоў. Гістарычныя падзеі падаюцца праз суб‘ектыўную інтэрпрэтацыю паэтычных герояў. Шальда пісаў пра “рэльефнасць сівой старажытнасці“ ў Махара, якой ён дасягае з дапамогой „сінтэзу ўсіх фарбаў“. Такую атмасферу дапамагае стварыць і форма вершаў: паэт змяншае метафарычнасць і выкарыстоўвае антычную метрыку, белы верш. Актыўна ўжывае розныя сінтаксічныя сродкі: інверсіі, звароты, пытальныя і складаныя сказы і г. д. Асаблівае месца ў цыкле займаюць зборнікі „On“ і „Oni“, у якіх змяняецца індывідуалістычнае ўспрыманне гісторыі аўтарам. У папярэдніх творах Махар сцвярджае, што хаця асоба і не стварае гісторыю. Але з‘яўляецца яе найвялікшай каштоўнасцю. Цяпер жа Махар глядзіць на ўсё з пазіцый вялікай Французкай рэвалюцыі, перад якой блякнуць усе індывідуальныя прыярытэты. Паэт пачынае звязваць асобу з грамадскім прагрэсам, вышэйшай сілай якога з‘яўляецца рэвалюцыя, а яе стваральнікам – народ.

Пасля першай сусветнай вайны і стварэння незалежнай дзяржавы Махар вяртаецца ў Прагу. Паэзія яго становіцца больш аптымістычнай. Змяняецца паэтычная тэматыка: дамінуць матывы ўзаемнага кахання, агульнага братства, светлай будучыні. Але потым Махар разыходзіцца ў поглядах са сваім сябрам Т.Г.Масарыкам і зноў становіцца песімістам. Шляхі да друку аказваюцца зачыненымі, таму паэзія Махара апошніх гадоў жыцця – гэта зноў супярэчнасці паміж рэальнасцю і ідэалам, мінорная танальнасць. 

Значнасць Махара як аднаго з галоўных прадстаўнікоў паэтычнай генерацыі 90-х гг. у тым, што яго творы далі цудоўнейшыя ўзоры паэзіі, якая сваімі каранямі ўходзіць у зямны свет, у сацыяльны асяродак і напаўняе вершы жывой плоццю, страсцямі і фарбамі. З прадстаўнікоў свайго пакалення Махар даў найбольш канкрэтны вобраз эпохі ў яе ўнутраных канфліктах і сацыяльна-бытавых рысах. Яго вершы – вынік праекцыі рэальнасці ў паэзію, якая захоўвае ўсе прапорцыі рэчавага свету.

Антанін Сова 

(1864-1928)

Антанін Сова належыць да “пакалення 90-х гг.” у чэшскай літаратуры. Яго творчасць адлюстравала шырокую гаму настрояў і пачуццяў, тыповых для памежжа стагоддзяў. Сова быў вельмі ўспрымальны да новых літаратурных кірункаў. Яго паэзія дае прыклады самых розных мастацкіх плыняў: творчасць чэшскага песняра ўвабрала ў сябе рэалістычныя, імпрэсіяністычныя і сімвалісцкія тэндэнцыі. Паэт пісаў у пэўным русле ў залежнасці ад тэм і сваіх настрояў, ад матэрыяла, які ў дадзены момант уплываў на яго. У лірыцы Антаніна Совы можна знайсці карціны сацыяльнага быцця, пейзажныя замалёўкі, любоўную лірыку, рамантычную ўзнёсласць і скіраванасць ў свет мар і фантазій. Сова – аўтар шырокага метадалагічнага дыяпазону і разнастайных мастацкіх увасабленняў. Гэта паэт вельмі складанай мастацкай натуры. На пачатку і ў канцы творчага шляху паэт бліжэй да рэалізму, сталы ж Сова прымае позу гордага адзіночкі і хаваецца ад людзей у свет суб’ектыўных перажыванняў. “Сярэдзіна” жыцця праходзіць пад знакам сімвалізму, які кранае павярхоўны стылёвы пласт, але не пранікае ў светапоглядныя асновы паэта. Таямнічага, невядомага свету, да якога імкнецца паэзія сімвалізму, у Совы няма. Яго цікавяць канфлікты і праблемы рэальнасці. Нечым неспазнаным у яго паэзіі выступае будучыня, мара пра новае “царства” справядлівасці і шчасця. “Прывіды” вершаў Совы не з іншага свету, а з казак і фантазій будучага. 

Антанін Сова пакінуў у спадчыну каля трыццаці лірычных зборнікаў. Ён перш за ўсё лірык. Характар сваёй эпохі паэт спрабуе раскрываць не праз апісанне падзей і фактаў, а праз аднаўленне настрояў, унутраныя маналогі і споведзі лірычнага героя. Паэзія Совы вельмі імпрэсіяністычная: мастацкая палітра багатая фарбамі і адценнямі. Дыяпазон пачуццяў разнастайны, унутраны свет лірычнага героя дэманструе чытачу тонкасць, шчырасць, гордасць і надломленасць, што даволі характэрна для памежжа ХІХ-ХХ стагоддзяў. 

Ужо ў ранніх творах пісьменніка праяўляецца гуманістычная скіраванасць яго таленту. Яго цікавяць лёсы маленькіх, прыніжаных жыццём людзей. Ён часта аналізуе жыццё грамадства, бытавое асяроддзе, матывы людскіх настрояў і ўчынкаў. Паэт добра бачыць і разумее заганы грамадства, але гэта не перашкаджае яму марыць пра лепшыя часы, пра яднанне людзей на аснове любові. Прысутнасць такіх тэм і матываў нават у сімвалісцкіх вершах Антаніна Совы дало падставы ўплывоваму чэшскаму крытыку памежжа стагоддзяў Ф.Кс.Шальдзе назваць сімвалізм Совы “сацыяльным, псіхалагічным, сацыялагічным” у адрозненне ад “медытатыўнага” сімвалізму яго сучасніка Отакара Бржэзіны. Паэт актыўна шукае карані зла. Вялікую ўвагу надае рускаму крытычнаму рэалізму і творам Тургенева, Ганчарова, Дастаеўскага. Першы зборнік Совы з’явіўся ў 1890 г і сваёй назвай ахарактарызаваў стыль: “Рэалістычныя строфы” (“Realistické sloky”). У паэзіі 90-х гг. у Совы ажываюць цяжкія ўспаміны дзяцінства, звязаныя са стратай маці, неўладкаванае юнацтва. Хвалюе паэта і нацыянальная трагедыя народа, цяжкае становішча многіх людзей. Гэта прыводзіць Сову да спустошанасці, расчаравнасці і змрочных настрояў. Ён збліжаецца з групай маладых літаратараў, якія аб’ядналіся вакол часопіса ”Rozhledy” і выдалі знакамітае крэда “пакалення 90-х “ – “Маніфест Чэшскай Мадэрны”. Паэт востра адчувае нацыянальную і сацыяльную трагедыю народа, але не бачыць рэальных шляхоў паляпшэння жыцця. Гэта прыўносіць у яго творчасць матывы бунтарства, анархічнае адценне. У некаторых вершах Совы з’яўляюцца вобразы сатаны як сімвал барацьбы і гневу. Свае абстрактна-рамантычныя мары пра новага чалавека чэшскі пісьменнік выражае ў зб. „Даліна новага каралеўства“ (“Údolí nového království“) 1900 г., у якім адбіваецца крыху ўтапічная вера ў будучае. 
Антанін Сова лічыцца прызнаным майстрам інтымнай лірыкі. Асабліва трэба вылучыць яго зб. “Лірыка кахання і жыцця” (”Lyrika lásky a života”) 1907 г., якая ўвабрала перажыванні, звязаныя з сямейнай драмай паэта – уходам любімай жонкі. Багацце духоўнага света не дазволіла Сове акцэнтаваць тэму няшчаснага кахання. Уласнае гора толькі дадало пэўныя лірычныя ноты і вымусіла пісаць пра каханне ўвогуле – шчаслівае і пакрыўджанае, самаадданае і баязлівае, пра ўсе віды і адценні гэтага пачуцця. У самыя інтымныя настроі паэт прыўносіць грамадзянскія матывы. Нацыянальным і сацыяльным праблемам Чэхіі прысвечаны зб. “Змаганні і лёсы” (”Zápasy a osudy”) 1910 г.

Неўзабаве Антанін Сова адыходзіць ад грамадзянскай тэматыкі. Цяжкая хвароба пачынае падточваць яго здароўе. Паэт ад грамадскіх праблем звяртаецца да вечных тэм: больш за іншыя яго пачынае цікавіць праблема жыцця і смерці. Ён спрабуе для сябе вырашыць галоўную філасофскую праблему чалавечага існавання – праблему знікнення, небыцця. Бессмяротнасць паэт знаходзіць у справах чалавека. Ды і смерць не ўспрымаецца ім песімістычна: смерць для Совы – усяго толькі жнец, які зразае старое, каб даць вырасці і падняцца маладому. Уласная хвароба ўплывае на светаадчуванне паэта: ён робіцца на дзіва спакойным і пачынае цаніць простыя радасці быцця. Акрэсленыя духоўныя змены адбіліся ў зборніку філасофскай лірыкі паэта “Жатва” (“Žně”) 1913 г. Сова абапіраецца на ідэі абстрактнага гуманізму. Ён верыць у духоўнае абнаўленне і лепшую будучыню чалавецтва і выяўляе сябе як аптыміста. У перыяд адыходу ад грамадскай тэматыкі ў паэта абуджаецца цікавасць да падсвядомага жыцця чалавека. Ён піша шэраг балад пра моц чалавечых страсцей, пра зменлівасць чалавечага лёсу, якія вызваны падсвядомымі пабуджэннямі. Тыпова рамантычны сюжэт балад зліваецца з фантастычным элементам (”Баладная кніга” /“Kniha baladická”/ 1915). 

У гісторыі чэшскай літаратуры Антанін Сова здабыў сабе рэпутацыю непераўзыйдзенага пейзажыста. Прырода для Совы стала крыніцай натхнення і ў радасці і ў смутку. Пейзажная лірыка ствараецца паэтам на працягу ўсяго творчага шляху. Нарадзіўшыся на поўдні Чэхіі, ён стала апявае гэты край. Сова вельмі проста і выразна піша пра прыроду сваёй радзімы. Ён пазбягае рамантычных спосабаў абагульнення рэчаіснасці. Пейзажная лірыка будуецца на канкрэтных вобразах, пазбаўлена алегорый, інверсій і складаных сінтаксічных канструкцый, якімі напоўнены філасофская і грамадзянская паэзія. Менавіта ў вершах пра прыроду чэшскі пісьменнік раскрывае свой талент імпрэсіяніста, майстра адценняў і поўтаноў. Сова надзвычай тонка ўспрымае прыроду. Умее паказаць яе зменлівасць у прасторы і часе. Пейзажная лірыка займае значнае месца ў зборніках „Кветкі інтымных настрояў“(“Květy intimních nálad“) 1891, „Пра мой край“ („Z mého kraje“) 1892, „Спачуванне і пратэст“ („Soucit a vzdor“) 1894, „Яшчэ аднойчы мы вернемся“ („Ještě jednou se vrátíme“) 1900 і мн.інш. Сова стварае цэлую серыю вершаў пра вечар. Яго вабіць перш за ўсё паўсвятло, паўцень, розныя адценні. Прырода дае яму адпачынак ад шумнага свету. Пад уражаннем ад прыроды ўсё непрыемнае і цяжкае знікае, як бы раствараецца ў акаляючым пейзажы. У асобных вершах тэма прыроды зліваецца з патрыятычнай тэмай альбо тэмамі сялянскай працы і інш. Пейзажная лірыка Антаніна Совы стала новай прыступкай у развіцці чэшскай паэзіі, якая стала больш тонка выпісваць аб‘ектыўны свет прыроды і ўнутраны свет чалавека. Праз адлюстраванне прыроды паэт перадаваў успрымальнасць і магчымасціі ўспрымання чалавечай душы. Пейзажныя замалёўкі Совы насычаны пачуццём. Яму дадзена звышадчуванне стану прыроды і настрой кожнай хвіліны жыцця. Звычайна прырода адлюстроўваецца ў гармоніі з чалавечымі перажываннямі, а не ў кантрасце. Часта ў чэшскага паэта інтымная лірыка зліваецца з пейзажнай і вылучаецца ў самастойную лінію яго творчых памкненняў.

Паэт шырокага дыяпазону, А.Сова смела ўводзіць у інтымную і пейзажную лірыку рысы і дэталі гарадскога пейзажу.

Чэшскі майстра слова стварае сваю непаўторную і свежую паэтыку: ёміста і лаканічна скарыстоўвае лексічныя адзінкі, уводзіць выразныя паэтычныя метафары, многія з якіх заснаваны на прыёме ўвасаблення. Для Совы характэрна ўвасабленне і арэчаўленне абстрактных паняццяў. Паэт у рэалістычную жыццёвую канву верша ўплятае вось такія абстрактныя паняцці і тым самым надае сваім творам умоўнасць, пэўны рамантычны налёт, празрыстасць. А.Сова любіць сплятаць рэальнасць і бачанні. Як асаблівасць творчай манеры чэшскага пісьменніка трэба вылучыць узмацненне эмацыянальна-выразнай функцыі верша. Майстра імкнецца даць ўяўленне пра пацуцці сваіх лірычных герояў не толькі праз вобразы, змест верша, але і праз рытміка-інтанацыйную пабудову. Шырока скарыстоўвае паэт розныя паўторы і варыяцыі. Вершы А.Сова вельмі песенныя і меладычныя. Паэт стараўся ўзмацніць гукавую еднасць верша, таму актыўна ўжываў асанансы, алітэрацыі, паўторы, унутраную рыфму. Значную ўвагу ён надаваў і рытмічнаму афармленню верша. Трэба адзначыць багацце рыфмы паэзіі А.Совы. Паэт шырока вар‘іраваў розныя памеры –ад сілаба-танічных да вольных. Дарэчы, адным з першых ён увёў вольны верш у чэшскую паэзію. Многія знаходкі ў сферы мастацкай формы пазней бдуць скарыстаны паэтамі ХХ стагоддзя. 

Пэзія А.Совы была скіравана на аб‘ектыўны свет, зыходзіла з сацыяльна-псіхалагічнай абумоўленасці рэчаіснасці, таму мы можам лічыць Сову рэалістам, у творчасці якога праявіліся імпрэсіяністычныя, рамантычныя і сімвалісцкія тэндэнцыі.

Отакар Бржэзіна 

(1868-1929)

Отакар Бржэзіна (сапраўднае імя Вацлаў Ігнац Ебавы) – адзін з самых вядомых і прадстаўнічых чэшскіх паэтаў-сімвалістаў. Яго літаратурная дзейнасць працягвалася вельмі кароткі час. Калі Бржэзіна выказаў усё галоўнае, што меў сказаць, ён замаўчаў. Паэт адчуваў, што не мае, пра што гаварыць. Таму яго апошні паэтычны зборнік і кніга эсэ засталіся няскончанымі. Як паэт, Отакар Бржэзіна не меў такой шырокай чытачцкай аўдыторыі, як, напрыклад, Махар. Ён заўсёды быў эксклюзіўным паэтам, паэтам для нямногіх. Сёння ён лічыцца аўтарам, цяжкім для разумення і ўспрымання. Да сутнасці напісанага ім мусім прабівацца праз шэрагі зашыфраваных метафар. Хаця Бржэзіна ўспрымаецца як яскравы прадстаўнік чэшскага сімвалізму, тым не менш, паэт меў цягу да імпрэсіяністычнага метаду адлюстравання. Яго вершы, аднак, не абмяжоўваюцца апісаннямі настрояў і пачуццяў, а імкнуцца да высока ідэйнай паэзіі, якая павінна вырашаць праблемы цэлага чалавецтва. Бржэзіна з‘яўляецца стваральнікам багатай колькасці вольных вершаў і прыгожага паэтычнага слоўніка, у якім часта сустракаюца запазычаныя словы, ужыванне якіх акцэнтуецца іх скакрыстаннем у рыфмах. Отакар Бржэзіна перажывае жыццёвыя трагедыі, якія паўплывалі на яго светаўспрыманне і настрой: за адзін тыдзень ён страчвае бацькоў і застаецца душэўна спустошаным і самотным. Важнай вехай яго жыцця становяцца адносіныса старэйшай жанчынай, па-філасофску і містычна настроенай Аннай Памравай. Стасункі паміж двума сціплымі, робкімі людзьмі так і засталіся няпэўнымі, ціхімі, што напоўніла паэта вялікай пакорлівасцю лёсу і адбілася на яго творчасці.

Бржэзіна жыў вельмі адзінока і ўвесь вольны час аддаваў заняткам мовамі, індыйскай філасофіяй, сярэднявечнай містыкай. Шмат чытаў песіміста А.Шапэнгаўэра і сучасных ідэалістычных філосафаў – Ф.Ніцшэ і А.Бергсона. Чэшскі паэт быў добра знаёмы з сучаснымі паэтычнымі плынямі. Яго вабіў, галоўным чынам, французкі сімвалізм. 

Першыя пісьменніцкія спробы Бржэзіны датуюцца 1886г. і змешчаюцца ў часопісах пад псеўданімам Вацлаў Данілоўскі. Пачынае Бржэзіна як рэаліст і ў сваіх літаратурных вопытах імкнецца да псіхалагічнага аналізу альбо гумарыстычнага тону. 

У 1895 г. Отакар Бржэзіна здзіўляе чытаючую публіку і заяўляе аб сабе як аб сапраўды таленавітым паэце. Смерць бацькоў, непражытае, нездзейсненае каханне спрыялі нараджэнню вялікага паэта. Свой уплыў на гэта аказалі заходнія паэтычныя школы і артыкул Шальды „Сінтэтызм у новым мастацтве“. Першы зборнік “Таямнічыя далі” („Tajemné dalky”) быў выдадзены ўжо пад псеўданімам Бржэзіна і змяшчаў у сабе ўсе характэрныя рысы яго паэтычнага мастацтва: багатую метафорыку, смелыя сімвалы і вобразы, якія адлюстроўвалі негатыўныя адносіны паэта да жыцця. Адзінае выйсця, адзінае святло Бржэзіна бачыў для сябе ў мастацтве, якое замяніла яму само жыццё, стала яго сурагатам. Настрой, эмацыянальная атмасфера зборніка песімістычная: паэт адмаўляецца ад свету і яго радасцяў. Смутак сваёй маладосці ён злучае з жыццёвым лёсам сваёй маці (верш “Мая маці” /“Moje matka”/). Другі зборнік “Світанне на захадзе” (“Svítání na západě”) 1896 г. узмацняе гучанне думак першага зборніка. Ён пачынаецца вершам “Ранняя малітва” (“Ranní modlitba”) і заканчваеццца ідэалістычным вызначэннем аўтарскіх адносін да жыццяі света: верш “Віно моцных” (“Vino silných”). Зборнік “Вятры з палюсоў” (“Větry od polů”) 1897 г. уяўляе сабой кульмінацыю метафізічнай тугі паэта і ў той жа момант становіцца пачаткам упэўненага адыходу ад сімвалізму і негатывізму. Зборнік “Будаўнікі храма” (“Stavitelé chrámu”) 1899 г. працягвае паварот Бржэзіны да пазітыўных жыццёвых каштоўнасцей. З бясконцага мноства чалавечых індывідуальнасцей, якія не разумеюць сэнсу свайго жыцця, паэт вылучае “будаўнікоў храмаў”, пад якімі ён разумее паэтаў, мастакоў, мысляроў і духоўных павадыроў чалавецтва. Апошні зборнік “Рукі” (“Ruce”) 1901 г. – гэта сукупнасць і вяршыня ідэалістычнай філасофіі паэта і яго мастацкіх памкненняў. Ад настрояў і перажыванняў першых кніг ён падыходзіць да паэзіі, якая аб’ядноўвае чалавецтва, яго гісторыі і космас у адно цэлае. Паэт спявае ад імя ўсіх гімн у гонар усяго жывога, усхваляе дзейснае жыццё. Чалавек стала змагаецца з цёмнымі сіламі зла (“князямі ночы”) і спадзяецца на перамогу. Развітаннем з чытачамі перад паэтычным маўчаннем Бржэзіны стаў верш “Тысяча сэрцаў пела ў сэрцы тваім” (“Tisíce srdci pělo v srdci tvém”).

Асноўную сутнасць сваёй творчасці і свае філасофскія погляды Отакар Бржэзіна выклаў у эсэ “Музыка прамянёў” (“Hudba pramenů”) 1903 г. і ў няскончанай кнізе “Схаваная гісторыя” (”Skryté dějiny”). Погляды паэта на мастацтва і на пытанні грамадскага жыцця знаходзяцца ў яго лістах і размовах, якія запісалі і выдалі яго сябры. Пасля выдання пяці паэтычных кніг Бржэзіна замаўчаў, жыў адзінока, адчужана. Адмаўляўся ад публічнай славы, прызнання. Нават адмовіўся ад прафесуры ў Карлавым універсітэце.

Усе канфлікты Бржэзіна імкнуўся вырашыць максімальна паслабляючы кантакты з грамадска-бытавым асяроддзем. Ён захапляўся ідэалістычнай філасофіяй і таму хацеў разгадаць таямнічы сэнс быцця праз звышпачуццёвую інтуіцыю мастака. Матэрыяльны свет цікавіў яго толькі як бачная праява таямнічага Нечага, як сімвал Невядомага. Паэт сам добра не ўяўляў сабе гэта Нешта. За ім стаяла ў Бржэзіны перш за ўсё бездань небыцця, таму мы сустракаемся ў яго вершах з паэтызацыяй і апяваннем смерці (асабліва ў першым зборніку “Таямнічыя далі”). Але часцей за ўсё чэшскі паэт пад Нечым мае на ўвазе тайны Сусвету, космас, рэальны, але неведамы чалавеку. Калі-нікалі за Нечым хаваецца мара пра будучае. Паэзіі Бржэзіны храктэрны эмацыянальныя перапады: ад адчаю да радасці. Гэта тычыцца і яго асвятлення Таямнічага.

Паэт амаль ва ўсім стараецца ўбачыць другі план, падтэкст. Ён жадае авалодаць “звышбачаннем”, “звышпачуццём”, “звышчуццём” і ў лірыцы перадаць усе няўлоўныя рухі і станы душы, а таксама праявы матэрыяльнага свету. Яго вабіць усё няпэўнае, зменлівае, цяжкаўлоўнае. У гэтым Бржэзіну параўноўваюць з чэшскім паэтам 19 стагоддзя К.Г.Махам. Отакар Бржэзіна адмаўляецца ад будзённай плыні жыцця. Скрозь усю творчасць лейтматывам праходзіць тэма ахвярнасці – мастак сваё жыццё ахвяруе мастацтву. У гэтым вышэйшы сэнс. Хаця ў рэальным жыцця чэшскі паэт пакутуе ад такой дабраахвотнай самаізаляцыі. Галоўныя адносіны, якія спрабуе наладзіць паэт, -- не з сацыяльным асяродкам, а з прыродай, рознымі матэрыяльнымі стыхіямі. Можна нават акрэсліць пэўную эвалюцыю чэшскага паэта-сімваліста ў кантактаванні з рэчаіснасцю, якая з прамежкавага пункту паміж паэтам і вечнасцю паступоав становіцца  прадметам паэтычнага аналізу і ўвагі.

Бржэзіну цікавіць толькі нешта глабальнае (Сусвет, Вечнасць). Сам ён займае позу прарока, правідцы, які назірае за чалавецтвам, прыродай, цэлымі пакаленнямі і народамі. Прыземлены і будзённы пласт чалавечага існавання ў Бржэзіны ўвогуле адсутнічае. Прадмет яго назіранняў і разважанняў – мікра- і макра- сусветы. Для Бржэзіны ўласцівы вобразы абстрактныя, збіральныя. Калі гэта горад, то толькі як сімвал чалавечага быцця. Паэт імкнецца да раскрыцця пазагістарычнага пачатку любой з’явы. Асобныя дэталі мастацкай карціны Бржэзіны рэальныя, але ўсе разам яны ствараюць умоўнасць і незвычайнасць. У лірыцы Бржэзіны прысутнічае прасторава-часавая шчыльнасць: натуральнай дыстанцыі паміж прадметамі ён не захоўвае і парушае законы прасторы і часу. Галоўнай сваёй мэтай, дарэчы, як і мэтай мастацтва, ён лічыць максімальнае павышэнне змястоўнасці твора. Адсюль прага да невыказанага і невыказальнага, схільнасць да намёкаў і другіх планаў. Бржэзіна мастацкі твор успрымае як вялікі айсберг, усеагульназразуметае ў якім толькі над вадой, а ўнізе яшчэ хаваецца цэлы шэраг зместаў. Відавочна цяга чэшскага паэта да трансцэндэнтальнага, асабліва ў першых зборніках. Аднак паступова Бржэзіна пачынае часцей і часцей выказвацца адкрыта. Прасочваецца тэндэнцыя да стварэння вершаў-гігантаў (іх шмат у апошніх кнігах) і стварэння карцін-кангламератаў асацыяцый і ўяўленняў. Вершы, напісаныя перад маўчаннем паэта, прасякнуты ўжо сацыяльным вопытам і імпульсамі рэчаіснасці і яе канфліктаў.

Ад песімізму чэшскі паэт ідзе да больш светлага бачання жыцця і свету, сузіранне змяняецца дзеяннем, што адлюстроўвае назва апошняга зборніка “Рукі”, якія выступаюць сімвалам дзейснага пачатку. Сімвал выкарыстоўваецца ўжо ў яго рэалістычнай функцыі. Ён становіцца ясным і простым для тлумачэння. Галоўнай каштоўнасцю выступае чалавек, праца, стваральны ўчынак. Отакар Бржэзіна ад арыстакратычнага мастацтва з арыентацыяй на Ніцшэ і Шапэнгаўэра прыходзіць да сацыяльна-гуманістычных, жыццясцвярджальных тэм і матываў, хаця культ моцнай асобы характэрны для ўсёй творчасці паэта. Моцная асоба для яго – гэта ідэал, да якога павінен імкнуцца кожны чалавек.

Цікава тое, што першыя вершы Бржэзіны вызвалі адпор і непрыманне з боку люміраўскай генерацыі, галоўным чынам, Я.Врхліцкага. Гэта непаразуменне было згладжана станоўчымі водгукамі Шальды, Крэйчыга і Марцена. Апагея сваёй папулярнасці паэт дасягнуў перад першай сусветнай вайной. У наступныя гады яго спадчына прыязна і цёпла ўспрымалася ў асноўным паэтамі самага маладога пакалення. Высока ацэньваў Бржэзіну В.Нэзвал. Для масавага чытача цяжкая для разумення сімволіка Бржэзіны засталася чужой і далёкай. Заслуга Отакара Бржэзіны перш за ўсё ва ўзбагачэнні паэтычнай мовы і імкненні адлюстраваць сілу і моц мастацтва. Чэшскі паэт стварыў свой непаўторны стыль, насычаны багатымі вобразамі, дзе ўзаемапранікаюць розныя жыццёвыя пласты. Сем гадоў насычанага творчага жыцця далі вельмі багаты плён і па сённяшні дзень захапляюць сапраўдных інтэлектуалаў і прыхільнікаў прыгожага пісьменства.

Мастацкія тэксты для аналізу

Польская паэзія

KAZIMIERZ TETMAJER

Nie wierzę w nic..

Nie wierzę w nic, nie pragnę niczego na świecie,

Wstręt mam do wszystkich czynów, drwię z wszelkich zapałów:

Posągi moich marzeń strącam z piedestałów

I zdruzgotanie rzucam w niepamięci śmiecie...

A wprzód je depcę z żalu dzikim szaleństwem,

Jak rzeźbiarz, co chciał zakląć w marmur Afrodytę,

Widząc trud swój daremnym, marmury rozbite

Depce, plącząc krzyk bólu z śmiechem i szaleństwem.

I jedna mi już tylko wiara pozostała:

Ze konieczność jest wszystkim, wola ludzka nieczem – 

I jedno mi już tylko zostało pragnienie

Nirwany, w której istność pogrąża się cała

W bezwładności, w omdleniu sennem, tajemniczem

I nie czując przechodzi z wolna w nieistnienie.

Koniec wieku XIX

Przekleństwo?.. Tylko dziki, kiedy się skaleczy,

złorzeczy swemu bogu, skrytemu w przestworze.

Ironia?.. Lecz największe z szyderstw czyż się może

równać z ironią biegu najzwyklejszych rzeczy?

Wzgarda... lecz tylko głupiec gardzi tym ciężarem,

którego wziąć na słabe nie zdoła ramiona.

Rozpacz?.. Więc za przykładem trzeba iść skorpiona

co się zabiją, kiedy otoczą go żarem?

Walka?.. Ale czyż mrówka rzucona na szyny

może walczyć z pociągiem, nadchodzącym w pędzie?

Rezygnacja?.. Czyż przez to mniej się cierpieć będzie,

gdy się z poddaniem schyli pod nóż gilotyny?

Byt przyszły?.. Gwiazd tajniki któż z ludzi ogląda,

kto zliczy zgasłe słońca i kres światu zgadnie?

Użycie?.. Ależ w duszy jest zawsze coś na dnie,

co wśród użycia pragnie, wśród rozkoszy żąda.

Coż więc jest? Co zostało nam, co wszystko wiemy,

dla których żadna z dawnych wiar już nie wystarcza?

Jakaż jest przeciw włóczni złego twoja tarcza

Człowiecze z końca wieku?.. Głowę zwiesił niemy.

O sonecie

Lubię sonetu trudną, misterną budowę:

zda mi się, że mi kawał marmuru odkuto,

w którym swobodnie rzeźbić może moje dłuto

w rozmiarach wiecznie jednych kształty coraz nowe.

Lubię te dźwięki pełne, szerokie, brązowe,

brzmiące wiecznie tą samą melodyjną nutą,

a w nieskończoną różność motywów rozsnutą,

jak mgły na jednym niebie w przeróżną posnowę.

Lubię ten mały kościół, w którym jednak może

olbrzymi Bóg się zmieścić, jak w potężnym tumie;

lubię to górne, wąskie, naskalne wydroże,

skąd runie, kto stóp pewnie położyć nie umie;

lubię tę gwiazdę małą, co świeci, jak zorze,

dźwięk dzwonu, co nie głuchnie w huraganów szumie.

JAN KASPROWICZ

Z całupy

Chaty rzędem na piaszczystych wzgórkach;

Za chatami krępy sad wiśniowy;

Wierzby siwe poschylały głowy

Przy stodołach, przy niskich obórkach.

Płot się wali; piołun na podwórkach;

Tu rżą konie, ryczą chude krowy,

Tam się zwija dziewek wieniec zdrowy

W kraśnych chustkach, w koralowych sznurkach.

Szare chaty! Nędzne chłopskie chaty!

Jak się z wami zrosło moje życie,

Jak wy, proste, jak wy, bez rozkoszy...

Dziś wy dla mnie wspomnień skarb bogaty,

Ale wspomnień, co łzawią obficie – 

Hej! czy przyjdzie czas, co łzy te spłoszy?!..

Krzak dzikiej róży w ciemnych smreczynach

W ciemnosmreczyńskich skał zwaliska,

Gdzie pawiookie drzemią stawy,

Krzak dzikiej róży pąs swój krwawy

Na plamy szarych złomów ciska.

U stóp mu bujne rosną trawy,

Bokiem się piętrzy turnia śliska,

Kosodrzewiny wężowiska

Poobszywały głaźne ławy...

Samotny, senny, zadumany,

Skronie do zimnej tuli ściany,

Jakby się lękał tchnienia burzy.

Cisza... O liście wiatr nie trąca,

A tylko limba próchniejąca

Spoczywa obok krzaku róży.

Swięty Boże, Swięty Mocny

O niezgłębione, nieobjęte moce!

Skrzydłami trzepocę

Jak ptak ten nocny,

Któremu okiem kazano skrwawionem

Patrzeć w blask słońca...

Swięty Boże! Swięty Mocny!

Swięty a Nieśmiertelny!..

A moje skrzydła plami

Krew, która cieknie bez końca

z mojego serca...

A oko moje zachodzi mgłą,

która jest skonem

i mego serca, i duszy mej!

Niech będzie skonem i Twoim!

Swięty Boże! Swięty Mocny,

Swięty a Nieśmiertelny,

zmiłuj się nad nami!

I niechaj łzy,

które o jasnym poranku

wiszą na kłosach wypoczętych zbóż

lub szkliwą pianą okrywają kępy

w sen otulonych traw,

zmienią się w głośne skargi

i bez ustanku

płyną do Twoich zórz...

Niechaj rozszarpią na strzępy,

na krwawe szmaty

łuny świtowe, powstałe nad ziemią,

gdzie ból i rozpacz drzemią,

ogromne, przez Szatana zapłodnione światy,

a może przez Ciebie,

o Swięty, Nieśmiertelny, Swięty, Mocny Boże!

Dlaczego moje li wargi

mają wyrzucać krwawą pieśń?!

Płacz ze mną!

Dlaczego sam mam iść w tę przestrzeń ciemną,

Choć żar południa pali się w przestworze?..

Dlaczego sam mam wlec się na rozdroże,

ku tym pochyłym krzyżom,

którym na czarne ramiona

kracząca siada wrina

i dzióbem zmarłe rozsypuje próchno?

Niech głuche żale nie głuchną!..

Idź ze mną!..

LEOPOLD STAFF

Kowal

Cała bezkształtną masę kruszców drogocennych,

Które zaległy piersi mej głąb nieodgadłą,

Jak wulkan z swych otchłani wyrzucam bezdennych

I ciskam ją na twarde, stalowe kowadło.

Grzmotem młota w nią walę w radosnej otusze,

Bo wykonać mi trzeba dzieło wielkie, pilne,

Bo z tych kruszców dla siebie serce wykuć muszę,

Serce hartowne, mężne, serce dumne, silne.

Lecz gdy ulegniesz, serce, pod młota żelazem;

Gdy pękniesz, przeciw ciosom stali nieodporne:

W pył cię rozbiją pięści mej gromy potworne!

Bo lepiej giń, zmiażdżone cyklopowym razem,

Niżbyś żyć miało własną słabością przeklęte,

Rysą chorej niemocy skażone, pęknięte.

Przygnębienie

Zmierzch melancholią szarą spływa...

Senność powieki moje klei,

Pełen znużenia, bez nadzei,

Chcę spać bez marzeń i rojenia...

Gdzieś płacz sierocy się odzywa...

Chcę spać... Myśl jakaś pośród cienia

Błądzi, sen mąci mi, przerywa,

Ciągła, natrętna, uporczywa...

Swiatłość dnia blada dogorywa,

Swiatłość omdlała i znużona...

Zraniona łania kędyś kona

W śmiertelnej ciszy mrocznej kniei...

Litości niemym okiem wzywa...

Jestem znużony, bez nadziei...

Chcę spać... Sen mąci mi, przerywa

Wciąż myśl natrętna, uporczywa...

Zmierzch melancholią szarą spływa...

Senność powieki moje klei...

Znużony trudem, bez nadzei

Błądzi wędrowiec mroźną nocą.

Pustka bezludna w krąg, nieżywa...

Mróz zgnębi go swą twardą mocą...

Chcę spać... Sen mąci mi, przerywa

Wciąż myśl natrętna, uporczywa...

Deszcz jesienny

O szyby deszcz dzwoni, deszcz dzwoni jesienny

I pluszcze jednaki, miarowy, niezmienny,

Dżdżu krople padają i tłuką w me okno...

Jęk szklany... płacz szklany... a szyby w mgle mokną

I światła szarego blask sączy się senny...

O szyby deszcz dzwoni, deszcz dzwoni jesienny...

Wieczornych snów mary powiewne, dziewicze

Na próżno czekały na słońca oblicze...

W dal poszły przez chmurną pustynię piaszczystą,

W dal ciemną, bezkresną, w dal szarą i mglistą...

Odziane w łachmany szat czarnej żałoby

Szukają ustronia na ciche swe groby,

A smutek cień kładzie na licu ich młodem...

Powolnym i długim wśród dżdżu korowodem

W dal idą na smutek i życie tułacze,

A z oczu im lecą łzy.. Rozpacz tak płacze...

O szyby deszcz dzwoni, deszcz dzwoni jesienny

I pluszcze jednaki, miarowy, niezmienny,

Dżdżu krople padają i tłuką w me okno...

Jęk szklany... płacz szklany... a szyby w mgle mokną

I światła szarego blask sączy się senny...

O szyby deszcz dzwoni, deszcz dzwoni jesienny...

Ktoś dziś mnie opuścił w ten chmurny dzień słotny...

Kto? Nie wiem. Ktoś odszedł i jestem samotny...

Ktoś umarł... Kto? Próżno w pamięci swej grzebię...

Ktoś drogi... wszak byłem na jakimś pogrzebie...

Tak... Szczęście przyjść chciało, lecz mroków się zlękło.

Ktoś chciał mnie ukochać, lecz serce mu pękło,

Gdy poznał, że we mnie skrę roztlić chce próżno...

Zmarł nędzarz, nim ludzie go wsparli jałmużną...

Gdzieś pożar spopielił zagrodę wieśniaczą...

Spaliły się dzeci... Jak ludzie w krąg płaczą...

O szyby deszcz dzwoni, deszcz dzwoni jesienny

I pluszcze jednaki, miarowy, niezmienny,

Dżdżu krople padają i tłuką w me okno...

Jęk szklany... płacz szklany... a szyby w mgle mokną

I światła szarego blask sączy się senny...

O szyby deszcz dzwoni, deszcz dzwoni jesienny...

Przez ogród mój szatan szedł smutny śmiertelnie

I zmienił go w straszną, okropną pustelnię...

Z ponurym, na piersi zwieszonym szedł czołem

I kwiaty kwitnące przysypał popiołem,

Trawniki zarzucił bryłami kamienia

I posiał szał trwogi i śmierć przerażenia...

Aż, stwożon swym dziełem, brzemieniem ołowiu

Położył się na tym kamiennym pustkowiu,

By w piersi łkające przytłumić rozpacze

I smutków potwornych płomienne łzy płacze...

To w szyby deszcz dzwoni, deszcz dzwoni jesienny

I pluszcze jednaki, miarowy, niezmienny,

Dżdżu krople padają i tłuką w me okno...

Jęk szklany... płacz szklany... a szyby w mgle mokną

I światła szarego blask sączy się senny...

O szyby deszcz dzwoni, deszcz dzwoni jesienny...

Чэшская паэзія

Josef Svatopluk Machar
SONET O DÉJINÁGH SONETU

Vlastenci staří, již už dávno leží 

pod deskou v klínu mohyly, 

své staré znělky v potu, trudu, stěží 

a nemotorně robili.

Kdož přišli potom, dvoje čtverospřeží 

si rýmů nejdřív v papír vstavili, 

však jak v ně práskli, rýmy běží, běží, 

až pasažéra —jádro — ztratili.

A pozděj sonet byl jak výstřel z děla: 

vyrazil kouř a rána zaduněla, 

zda ostře — slepě, — pro kouř nevíš už.

Moderní sonet nyní jest jak nůž, 

vylétne z pochvy, v modro zahrává, 

a když se tkne, do krve rezavá.

SONET O DEFINICI MODERNÍ POEZIE

Slzavý příběh, reci, králové, 

historky staré vbité v nové sloky 

a fráze velkohubé, jalové, 

jež na koturnech velkými jdou kroky,

i satani a sešlí ďáblové, 

jak známi byli před dávnými roky, 

i lesklá slova, kouzlo rýmové, 

závratných metafor a veršů sloky —

poesis není. — Co je poezií? 

To kdyby známo, stavěli by as 

už praktikové na ni fabriky.

Ta tuší se jen. V nás je, kolem nás — 

a hne-li se dech její veliký, 

cit, srdce, rozum se jí stejně zpíjí...
VALERIUS ASIATICUS

Můj bratře, bratře můj, přes celá moře věků, 

přes stínů propasti v hloub modré minulosti 

vztahuji ruku k tobě!

V Tacitu pochmurném já našel dnesjtvé jméno, 

tvůj život, tvoji smrt — na jedné všechno stránce; 

a přec v těch málo slovech

soucitem dodnes zní ta velká duše z kovu, j

ež psala to, jak duše má, jež zvlněná a bouřná 

tím mrtvým mořem pluje.

Tam v Římě hnijícím tys miloval své stromy. 

Zeď bílá, vysoká ten svět tvůj zavírala, 

svět čistý, plný vůně.

A pijan Claudius a děvka Messalina 

a chátra prodejná a libertinů rota — 

to bylo venku, venku...

Zde světlo zelené, trav výdechy a barvy 

třpytivých květů, šum těch rozložitých snětí 

klid smiřující lily

v tvou duši, ve trávě když lehával jsi naznak 

a snětmi díval se ku modré klenbě vzhůru, 

k té věčně modré klenbě,

a viděl minulost a zotročilý dnešek 

i příští neslibné a marnost toho všeho, 

co zve se tady člověk...
Však sněti vztažené přes hradbu mlčenlivou, 

na cestu prachovou stín klidný vrhající, 

ty lákaly tak dovnitř...

V nosítkách mimo plula jednou Messalina. 

A v její nervózní a rozvášněnou duši 

pád klid a šum a barvy.

A touha sžíravá chvít začla každým nervem: 

tam za zdí klidno tak, tam plno barev, vůně, 

a z těchto starých stromů

pel dýše čistoty — pel čistoty! a v Římě! — 

hoj, jak by chvěla se ta stará cudná těla 

vrásčitých laurů, sosen,

a květy panenské by vypoulily očka –

a vše by dýchalo svou zadrženou sílu 

v obrovské šumné echo

při její orgii!...
Tvůj ortel, bratře, vyřčen. 

Tvůj předek některý prý obrazu se rouhal 

Caesara. Zemřít nutno.

Již lázeň vyhřátá, kde otevře ti žíly 

hoch, otrok oddaný. Již hranice se staví, 

jež stráví tělo tvoje...

Naposled díval ses na milované stromy. 

Vál vítr z půlnoci, a listí jich se chvělo 

a bleskotalo v slunci.

Tu hlavou šlehlo ti, že plamen větrem hnaný, 

ničící tělo tvé, k těm snětím létat bude 

a pálit ratolesti,

že kouře chuchvaly a zápach tvého masa 

prolezou kšticí jim, že v čistých listech chytne 

se černavý háv smrti, 

—
i svolals otroky a kázals postaviti 

svou hranici dál od nich...
Že hoch čekal, vstoupils 

do lůna teplé lázně...

Můj bratře, bratře můj, přes celá moře věků, 

přes stínů propasti v hloub modré minulosti 

vztahuji ruku k tobě!
Antonín Sova
PRINCEZNA LYOLEJA

Churav jsem byl a ve snu 

z lenošky, kde jsem dřímal, 

slyšel jsem ukolébavku jarního večera; 

slyšel jsem ukolébavku 

kmitavých hvězd.

Na staré pavlači domu, 

tichého jako hrob, 

slyšel jsem ukolébavku 

jarního večera.

Vůně i záře i ticho, 

černé chomáče střech, 

zahrady s bílými květy, 

blízkost chladivých vod.

Divno . .. Jak v pohádce bývá, 

srdce měl churavé já. 

Poznal jsem, že na mne kývá 

princezna Lyoleja.

Tak jsem ji nazval. 

Děcko žvatlavé, churavé já. 

Možná, že zas se mi zjeví 

princezna Lyoleja.

S ňader spadlými květy 

vždy lůžko mi přišla stlát,. 

s loutkami stříbrných očí 

si ke mně chodila hrát 

a stále u mne jen byla 

a tak mne rozveselila.

Pak, když mne uzdravila, 

pak . .. nepřišla vícekrát.

Ta princezna Lyoleja ... 

s ní byl jsem již zasnouben, 

když prapory na věžích šlehaly 

z paláce z mořských pěn, 

když hudeb zněl metalický hlas 

a slavnost již začala, —

ó, jak mne zklamala 

princezna Lyoleja, 

ó, jak mne zklamala!
KDO VÁM TAK ZCUCHAL TMAVÉ VLASY?

Když ona přišla na můj sad, vše právě odkvétalo. 

Tak nevrle a tulácky v obzoru slunce spalo.

Ó, proč tak pozdě? řek jsem k ní. Poslední slunce na sítí, 

zvony mi v mlhách umlkly, jsou ptáci v trávách ukrytí,

mé louky teskní vůní mdlou a vody sešeřeny jsou
a přes přívozy stíny jdou a všecko planou je už hrou, -

že do daleka odplout chci kams na zelené ostrovy 

a zdvíhám vlajky na stožár a bílé plachty, lanoví.

Vás tenkrát zjara čekal jsem ... V obzoru modrý zvučel jas. 

Já napjal struny z paprsků, by echem chyt se v nich váš hlas.

Nuž rcete, kde jste tenkrát byla? A pod jakými zeměpásy? 

Nuž, rcete, čí jste jaro žila? Kdo vám tak zcuchal tmavé vlasy?

Kde horké noci zpívaly vám v okna otevřená? 

Má duše marně toužila tím tichem uděšená.

A teď! kdy nevzpomněl jsem snad, vše se tu chystám zanechat, 

na plavbu bych se vydal rád, proč jdete vadnout na můj sad?

Pro nás tu slunce nehoří a nevýskají pohoří.
Nám nikde louky nevoní, zpěv nezní v našem pomoří,

chci odplout sám a poslouchám podzimu pohádkové hlasy, — 

jdu hledat Nové království.
                                          Kdo vám tak zcuchal tmavé vlasy?

KRAJI, JENŽ VŽDYCKY JINÝ BYL

Tisíckrát jsem si představil 

kraj svůj, a vždycky jiný byl. 

Lesy s vyhřátou silicí, 

na lukách ženy bílící 

košil a rubášů'plátna, 

den, jenž červánky zlátna 

selskou vůli tah 

radlicí po brázdách.

Nejtmavší noci a zářivé dny 

s nejpalčivějšími poledny,
sklizně těch nejúrodnějších roků, 

ženy těch nejpyšnějších boků, 

muže slov strohých, zrajících činy, 

pevných jak rána širočiny, 

děti, k nimž Panna se shýbala, 

v oči by modro jim vlíbala.

Tisíckrát jsem si představil 

kraj svůj, a vždycky jiný byl. 

Dávné dny hladu a pohřbů a moru, 

vojnou vyzáblých stínů a tvorů, 

třicetileté vysátí lánů 

od škadron rytířů cizích a pánů, 

žebráků malomoc na trzích, 

zbělené trosky po tvrzích.

Bouře jsem vídal v něm nejničivější, 

větry a smrště nejfičivější, 

hladové roky jak krysami 

hlodaly statky a sýpkami, 

k hřbitovům plnily se stezky, 

těžké já náhrobní viděl jsem desky.

Tisíckrát jsem si jej představil, 

kraj svůj, a vždycky jiný byl. 

Než mne blesk boží rozdrtí, 

vrátím se v kraj svůj před smrtí. 

Poslední rád tu podniknu cestu, 

budu se blížit k rodnému městu. 

Ke vsi, již nejraději jsem měl, 

červen když zářil, hlas kukačky zněl.

Dlouho se zraku neobjevila,
ale již ve vzduchu ves má tu byla.
Od smrků vyhřátých prýštící silicí
ženy z luk uslyším, rubáš mi bílící,
z jejích žit zavoní chleba mi,
z potoka dýchne tůň rybami
a teď — docela v hlubině pod lesy
ves, jak když večer ji smutkem ověší..
Takto ji uzřím: pochýlena
k zemi, jak padla by na kolena
v nesmírném zahloubání zbožnosti,
jako do věčna, do nesmrtelné volnosti …
Otokar Březina
MOJE MATKA

Šla žitím matka ma ják kajícnice smutná; 

den její neměl vůně, barev, květů, jasu: 

plod žití suchý jen, jenž jako popel chutná, 

bez osvěžení trhala se stromu času.

Prach ostrý chudoby jí v tváři krásu šlehal 

a řezal do očí a v slzách zánět hasil, 

jak samum v závějích se v její cesty šlehal 

a ve svých vlnách umdlené jí sklenul asyl.

Pod tíží tmavých let svou nakláněla šíji, 

žeh práce žíravý jí z nervů svěžest leptal, 

smrt svoji líbala, a v těžké agónii 

ret její s úsměvem jen slova díků šeptal.

Na vlhký mramor chrámů klekávala v snění 

v hrobových vůních voskovic a před oltáři 

a vonných útěch déšť i vizi vykoupení 

v své duše kalich chytala jak rosnou záři.

Ó matko má, dnes v světlo proměněná, 

ty šípe zlatý, vystřelený do ohniska 

Tajemství věčně planoucích! Zvuk tvého jména 

na našich vlnách dochvěl se, však vím, jsi blízka!

Tvé mrtvé krve vychladlé jsem bledým květem, 

jenž vláhou zraků tvých se rozpučel a vzrůstal: 

chuť trpkou života svým vlíbalas mi retem 

a tvojím dědictvím mi v duši smutek zůstal.

A půlnoc zelená když svítí nočním tiším, 

ty z hrobu povstáváš a se mnou lože sdílíš; 

v svém dechu známý rytmus tvého dechu slyším 

a vlnou mého hlasu oživená kvílíš.

V mých žilách zahřívá se teplo tvého těla, 

tvých zraků tmavý lesk se do mých očí přelil, 

žeh víry mystický, jímž duše tvá se chvěla, 

v mé duši v oheň žíhavý a krvavý se vtělil.
A jako tvoje kdys, i moje cesta smutná: 

bez vůně den je můj, bez barev, květů, jasu; 

plod žití suchý jen, jenž jako popel chutná, 

tvým stínem ovíván, se stromu trhám času.
RUCE

V oslňující bělosti světla ležela země jako kniha písní 

otevřená před našimi vzraky. A takto jsme pěli:

Hle, v této chvíli ruce miliónů potkávají se, magický řetěz,
jenž obmyká všechny pevniny, pralesy, horstva
a přes mlčenlivé říše všech moří vzpíná se k bratřím:
V městech, jež z hlubokých horizontů se tmí, tragická obětiště,
a kde slunce, mystická lampa, spuštěná nízko z kleneb azuritových,
krvavě doutná v dýmu, valícím se nad nádražími a katedrálami,
paláci králů a vojsk, parlamenty, žaláři, amfiteátry,
a kde žár miliónů srdcí v soumračná nebesa duchů
rozdrážděn sálá, v horečném větru slasti a smrti,
zrní žhavého uhlí, železným nástrojem rozrývané; —
v zasmušilých mlčeních nížin, v bolestných předtuchách léta,
když květem vymřelé proudy sil jarních jak láva kamení v nepohnutosti,
dni jak dělníci tajemných hutí za sebou plíží se unaveni
a v krůpějích potu jiskří se člověk i zvíře, bratrsky sepjati ve jho,
pod jedním bičem neviditelným, od východu k západu šlehajícím;
na vlnách moří a duší, kde úzkostné povely plavců, stržené vírem,
kolem stožárů krouží, oněmlé jásotem blesků, když nebe a vodstva
slily se v jediný element hrůzy a smrti; —
u všech výhní, stavů a lisů, v lomech a podzemních štolách,
na staveništích faraónů, kde zapraženi úpí národové
a staví hroby gigantické pánům nad nesčíslnými; —
v démonickém pohybu kol, pístů a pák a nad hlavami letících kladiv; —
na bojištích, ve hvězdárnách, učilištích, lazaretech, laboratořích; —
v dílnách mistrů, zamyšlených nad mramorem, kde dříme
svět mocnější hrůzy a slávy a z hmoty odvěkých mrákot
napolo ozářen vstává v blýskotu dlát a v tvůrčím zjitření zraků; —
a tam, kde vášeň na sopečných úpatích smrti nechává kvésti
oranžové zahrady touhy a zráti vína a jedy nejohnivější
v horečném slunci nikdy nezapadajícím; a kde rozkoš,
alchymista otrávený parami svého marného varu,
šílí v halucinacích; — v soumracích tajemství a hudby,
kde myšlenka blíží se k místům zapovězeným a v orchestrech hřmících
snem harmonie ztracené zakvílí kovy a ze strun
vane proud písní jak vítr prvotní země nad únavou duší; -
pod gestem panen elektrizujícím, kde jiskří se jara omamující,
noc osudu zvoní polibků letem, jako rty řeřaví hvězdy
a žena, zbledlá náhle při zavolání svého skrytého jména, agóniemi
jako po stupních kluzkých krví, sestupuje k zakletým pramenům žití,
v úpění věků do kruhů hnaných, v žárlivé vření bytostí neviditelných,
a s výkřikem hrůzy zpět letí, siná, a bolestnými plameny rukou
k prsům tiskne svou kořist: život, kvílící v potkání tohoto slunce; —
v nárazech tisíce vůlí, stržených proudy tvé mystické vůle,
jediný ve všech miliónech pracuje člověk, třesou se ruce nesčíslné,
z věků do věků v křeči napínají se, nikdy neumdlévající
na obou polokoulích země ... V tragickém triumfu snění
jak ruce dítěte hvězdami pohrávají si jak drahokamy,
ale při procitnutí nabíhají a tuhnou, krvavé vraždou,
zmodralé mrazem věků, a v letu země, nad propastmi vrávorající,
zachytávají se v zoufalství vegetace její... Šílené ruce krutého lovce
ve štvanici živlů! Kletbou ztížené ruce otroka polonahého
u šarlatových výhní práce! V sepětí modlitby úderem blesku
jak písek ztavené ruce přemoženého! A slzami smyté,
bělostné, září přetékající, vždy krvácejícími stigmaty lásky
poznamenané! Magické, léčivé, dotknutím čela čtoucí myšlenky bratří!
Královské, rozdávající! V nebeská ukolébání uspávající!
Zéternělé jak světlo a k ovoci mystických stromů
prodlužující se celým vesmírem do nekonečna!


A ruce naše, zapjaté v magický řetěz rukou nesčíslných,
chvějí se proudem bratrské síly, jenž do nich naráží z dálek,
stále mocnější tlakem věků. Nepřetržité vlny
bolesti, odvahy, šílenství, rozkoše, oslnění a lásky
probíhají nám tělem. A v úderu větru jejich, smysly zhasínajícím,
cítíme, jak řetěz náš, zachycen rukama bytostí vyšších,
v nový řetěz se zapíná do všech prostorů hvězdných
a objímá světy. — A tehdy na otázku bolestnou,
staletí skrývanou v bázni jako tajemství rodu,
jež prvorození sdělují prvorozeným, umírajíce,
uslyšeli jsme kolozpěv vod, hvězd a srdcí a mezi slokami jeho,
v intervalech kadence melancholické, dithyramb světů za sebou následujících.
ПРЫКЛАДНЫ ПЛАН АНАЛІЗУ ПАЭТЫЧНАГА ТЭКСТУ

1. Высвятленне фонавай інфармацыі: характарыстыка эпохі, часу стварэння тэксту, культурнага фону, біяграфічных дадзеных пісьменніка і г. д.

2. Аналіз моцных пазіцый: загаловак, эпіграф, першая і апошняя фразы, ключавыя і дамінантныя словы, антрапонімы. (Моцныя пазіцыі з’яўляюцца сэнсавым стрыжнем твора, дазваляюць пранікнуць у тэму і ідэю тэксту). Моцныя пазіцыі звязаць з ідэйным і эстэтычным зместам тэксту, зрабіць высновы пра тэму.

3. Аналіз рытму, рыфмы, інтанацыі і фанетычных асаблівасцяў тэксту. Высветліць кола вобразных асацыяцый, звязаных з тымі ці іншымі гукамі ў паэтычным маўленні.

4. Граматычныя сродкі: выявіць часціны мовы, якія пераважаюць і якія радзей за ўсё выкарыстоўваюцца. Чаму аўтар ужывае менавіта іх? У якіх адносінах з прыведзенымі часцінамі мовы знаходзяцца астатнія? Чым можна патлумачыць такія суадносіны?

5. Лексічная характарыстыка вершаванага тэксту. У межах лексічнай характарыстыкі правесці наступную працу:

6. скласці слоўнік дадзенага паэтычнага тэксту;

7. высветліць колькасць скарыстаных слоў і зрабіць высновы пра лексічнае багацце верша;

8. размеркаваць словы па тэматычных групах, вырашыць, колькі тэматычных груп можна вызначыць у аналізуемым вершы;

9. звярнуць увагу на паўторы, патлумачыць іх ролю;

10. вылучыць метафары, эпітэты, параўнанні і іншыя тропы і фігуры ў тэксце;

11. знайсці сімвалы, асэнсаваць іх значэнне ў вершы; калі іх няма, адзначыць гэтую адсутнасць.

12. Выпісаць нестандартныя спалучэнні слоў і патлумачыць іх ролю ў паэтычным тэксце.

13. Сінтаксічныя з’явы ў вершы.

14. Якія вобразы ўзнікаюць дзякуючы ўзаемадзеянню моўных сродкаў усіх узроўняў? Адзінкі якога ўзроўню найбольш актыўна ствараюць вобраз у тэксце?

15. Асаблівасці структуры і кампазіцыі верша.
16. Зрабіць падрадкоўнік і, па магчымасці, мастацкі пераклад аналізуемага верша.

Прыкладная тэматыка курсавых і дыпломных работ

1. Пейзажная лірыка А. Совы і К. Тэтмаера: агульнае і адметнае

2. Пераклады з чэшскай паэзіі ў Польшчы к.XIX- пач. XXстст.

3. Матыў Нірваны ў лірыцы польскіх і чэшскіх аўтараў рубяжа стагоддзяў.

4. Нацыянальныя адаптацыі імпрэсіянізму ў польскай і чэшскай паэзіі.

5. Нацыянальная адметнасць сімвалізму ў польскай і чэшскай паэзіі (на прыкладзе 2-3 паэтаў).

6. Рэалістычныя тэндэнцыі ў польскай і чэшскай паэзіі рубяжа стагоддзяў.

7. Неакласіцыстычныя тэндэнцыі ў польскай і чэшскай паэзіі рубяжа стагоддзяў.

8. Свабодны верш у польскай і чэшскай паэзіі рубяжа стагоддзяў.

9. Жанравая парадыгма чэшскай і польскай паэзіі кXIX- пач.XXстст.: нацыянальнае і універсальнае.

10. Санет у польскай і чэшскай паэзіі рубяжа стагоддзяў.

11. Інтымная лірыка К. Тэтмаера і А. Совы.

Прыкладная тэматыка рэфератаў і дакладаў

1. Паэтычнае майстэрства Я.Каспровіча.

2. Пераклады твораў Я.Каспровіча на беларускую мову.

3. Боль існавання ў паэзіі К.Тэтмаера.

4. Роля мастацтва ў лірыцы К.Тэтмаера.

5. Матыў гор у паэзіі Тэтмаера.

6. Імпрэсіяністычныя элементы ў паэзіі К.Тэтмаера.

7. Сінтэз музычных, выяўленчых і славесных сродкаў у вершы Тэімаера “Боскі Анёл”.

8. Паэтыка верша Л.Стафа “Восеньскі дождж”.

9. Сімвалізм і імпрэсіянізм у “Санетах” Я.Каспровіча.

10. Сімвалічнае бачанне ў гімнах Я.Каспровіча.

11. Младапольскі канон і яго пераадоленне ў паэзіі Л.Стафа.

12. Дэкадэнства ў паэзіі Л.Стафа.

13. Санеты Я.Каспровіча: нацыянальнае і ўніверсальнае.

14. Жанравая разнастайнасць паэзіі Л.Стафа.

15. Сатырычная тэма ў паэзіі Й.С.Махара.

16. Антычныя матывы ў творчасці Й.С.Махара.

17. Уплыў Дастаеўскага на творчасць Й.С.Махара: раман у вершах “Магдаліна”.

18. “Падарожжа ў Крым” Й.С.Махара, вершы пра Крым Св.Чэха і “Крымскія санеты” Міцкевіча: скрытая палеміка чэшскага паэта з рамантычнымі ўстаноўкамі Чэха і Міцкевіча.

19. Пейзажная лірыка Й.С.Махара.

20. Суб’ектыўная лірыка Й.С.Махара.

21. Лірыка расчараванняў Й.С.Махара.

22. Жанр рамана ў вершах у творчасці Й.С.Махара.

23. Мастацкі свет лірыкі Й.С.Махара.

24. Адметнасці патрыятычнай лірыкі Й.С.Махара.

25. Эпіка Й.С.Махара.

26. Грамадзянская лірыка Й.С.Махара.

27. Гістарычная тэма ў лірыцы Й.С.Махара.

28. Канцэпцыя гістрыі Й.С.Махара ў цыкле “Свядомасцю стагоддзяў”.

29. Зборнік Й.С.Махара “Галгофа” як вяршыня паэтычнай аб’ектывізацыі.

30. Сімвал у паэзіі А.Совы.

31. Пейзажная лірыка А.Совы.

32. Адметнасць сімвалізму А.Совы (“сацыяльны, псіхалагічны, сацыялагічны” / Шальда / ).

33. Любоўная лірыка А.Совы.

34. Імпрэсіяністычнасць паэзіі А.Совы.

35. Дэкадансныя матывы ў паэзіі О.Бржэзіны.

36. Асаблівасць сімвалізма О.Бржэзіны (“медытатыўны і жыццясцвярджальны сімвалізм” / Шальда / ).

37. Асноўныя тэмы паэзіі О.Бржэзіны.

38. Макра- і мікрасусветы О.Бржэзіны.

